«Наҳотки борича қабул қилиш шунчалар имконсиз?». Аутизмга чалинган болани тарбиялаётган ота таълимдаги дискриминация, ўзбекчилик ва ННТ очиш орзуси ҳақида - Daryo\n15:10, 28.04.2021 36640\n«Наҳотки борича қабул қилиш шунчалар имконсиз?». Аутизмга чалинган болани тарбиялаётган ота таълимдаги дискриминация, ўзбекчилик ва ННТ очиш орзуси ҳақида\nҲар куни касаллик билан курашиб яшагани етмагандек, одамларнинг фарқли муносабати, кези келса яқинларининг ажратиб қўйиши нималигини фарзанди аутизм бўлган ота-оналар жуда яхши билади. Ҳамма тенг ҳуқуқли экани, болалар, хусусан, имконияти чекланганларнинг ҳақ-ҳуқуқлари ҳақида халқаро ва давлат миқёсидаги қонунлар борлиги улар учун қоғоздаги чиройли гаплар. Дефектолог Фарҳод Ортиқбоевнинг ўғли Муҳаммадали Ўзбекистонда аутизм ташхиси қўйилган илк бола бўлган. Қанчалик ғалати туюлмасин статистик факт: 2010 йилга қадар бирорта болада аутизм аниқланмаган.\nФото: Фарҳод Ортиқбоевнинг шахсий архивидан\nАутистик спектрдаги бузилишлар билан кечувчи синдром – аутизм боланинг ижтимоий ҳаётга мослаша олмаслиги билан намоён бўлади. Улар реалликни бошқача кўради, эшитади, сезади. 15 йилдан буён ҳаётида аутизм бор бўлган суҳбатдошимиз фақатгина боласини борича қабул қилиш билан чекланмаган. Бундан 6 йил аввал, 2015 йил «Дарё»да аутизмдан азият чекаётган ўғли учун ноодатий футболка ўйлаб топгани ҳақида хабар берилган Фарҳод Ортиқбоев бугунги кунга қадар шу каби ташхис қўйилган болаларнинг ҳақ-ҳуқуқларини ҳимоя қилиш билан машғул. Кўнгилли сифатида «Фариштача» («Ангелочек») клубига асос солган ва турли лойиҳаларни расман амалга ошириш учун нодавлат нотижорат ташкилот сифатида рўйхатдан ўтишни режалаштирган қаҳрамонимиз билан бўлган суҳбатни эътиборингизга ҳавола этамиз.\n«Ёмғир одами» ёки аутизм билан шизофренияни фарқлолмайдиган шифокорлар\nСоғлом туғилган Муҳаммадали пневмония, кейин эса бронхит билан касалланган. Бир ойлик даволанишдан кейин ўзини яхши ҳис эта бошлаган бола АКДС вакцинаси билан эмланган. Организми бунга тайёр бўлмагани сабаб комага тушган. Комадан чиққанидан кейин эса юрмай ва гапирмай қўйган. Кўзларини олиб қочган, шовқин ва ёруғликда ўзини ёмон ҳис қилган.\n«Муҳаммадалининг ўзини тутиши ‘Ёмғир одами’ фильми қаҳрамонига ўхшарди. Буни ич-ичимдан ҳис қилганим билан тан олишдан қўрқардим. 2 ёшдан ошганида гастроэнтеролог шифокор кузатиб, ўғлимда аутизм эканини айтган. Бунга қадар ўғлимни ақли заиф деб аташган. Лекин мен аниқ билардим бундай эмаслигини. Уйда мозаика йиғадиган болам ёруғ хона, шифокорларнинг оппоқ халатидан ўзини ёмон ҳис қиларди. Ундаги бу ҳолатни тушуниб етганимдан кейин, шифокор кўригига киришдан аввал чироқ ҳамда телефонларни ўчириб қўйишларини илтимос қиладиган бўлдим. Лекин ҳалигача битта кўриги 100 минг сўмни ташкил қилган тақдирда ҳам ҳамма ота-она бундай талаб ёки илтимос қила олмайди. Чунки бунга аксарият шифокорлар салбий муносабат билдиради».\nЎзбекчилик ва «Одамлар нима дейди»нинг статистик маълумотларга таъсири\nЎзбекистонда аутизм ташхиси қўйилган болалар ҳақида маълумот олиш учун Статистика қўмитасига мурожаат қилдик. Қўмитанинг «Дарё»га маълум қилишича, «Ногиронлик ҳисоботида аутизм бўйича алоҳида кўрсаткич ажратилмаган, фақатгина Руҳият ва хулқ-атвор бузилиши кўрсаткичи шакллантирилган ва аутизм ҳақидаги маълумотлар шунинг ичига кириб кетади. 2019 йил якуни бўйича ногиронлик турлари бўйича, руҳият ва хулқ-атвор бузилиши жами 141780 нафар одамда қайд этилган бўлса, шундан 16 ёшгача ногиронлиги бўлган шахслар 14675 нафарни ташкил этади».\nЖССТнинг 2021 йил апрелдаги маълумотида эса сайёрадаги ҳар 270 одамдан биттасида аутистик спектр бузилиши қайд этилган. Парадокс — халқаро ташкилот ахборотида қайд қилинган рақамларнинг кишини ваҳимага солиши ва Ўзбекистондаги аутизм ташхиси қўйилган одамларнинг аниқ сони йўқлигида.\n«Статистиканинг аниқ эмаслигига иккита сабаб бор. Биринчиси, ўзбекчилик, яъни ота-оналарнинг қўшнилар, қариндошлар нима дейишини ўйлаб касалликни яшириши. Ташхис психиатр томонидан қўйилгани учун ота-она ‘учёт’га олиниш, мактаб ва боғчада ҳамма боласини қўли билан кўрсатишидан қўрқади. Шу масалани кўтарганимиздан кейин бошқалар ҳам менинг фарзандим ҳам шундай касалмасмикин, деб кела бошлаган ва симптомлари ўхшаш болаларнинг ёши Муҳаммадалидан 5-6 ёш катта бўлган. 2015 йилда аутизм билан боғлиқ фотокўргазма ташкил қилдим: 100 та боладан, 10-12 нафарининг ота-онасигина уларнинг суратга тушишига розилик берди. Сабабини биласизми? ‘Эрим уради’, ‘Қайнона-қайнотамдан гап эшитаман’, ‘Қўшним устимдан кулади’... Тома-тома кўл бўлур, деганларидек буларнинг бари статистикага таъсир қилади. Қайд қилинган рақамлар сони унчалик катта бўлмагани учун эса фонд ва жамғармалар ҳам ташкил қилинмайди. Махсус ННТ очиш учун борганда ўша болалар қани деб савол берилади, аммо сиз 600 та боладан 6 тасинигина кўрсата оласиз.\nИккинчи сабаб, мутахассисларнинг малакасизлиги. Аксарият шифокорлар янглишиб ақли заиф, болалар шизофренияси ташхисини қўяди, ваҳоланки шизофрения ва аутизм бир-биридан фарқ қилади. Бундай вақтда шифокорлардан жаҳлингиз чиқиши мумкин, лекин бошқа томони ҳам бор. Аутизмни бирданига аниқлаб бўлмайди, бунинг учун кузатиш керак. Кузатиш учун эса шароит бўлиши керак. Ташхис қўйилганидан кейин бундай болалар доимий назорат ва шифокор кўригидан ўтиб туриши лозим. Аммо давлат шифохоналарида бундай болаларга ёрдам бера оладиган мутахассислар йўқ. Хусусийларига бориш учун эса бир неча ой аввал консультацияга ёзилиш керак, афсуски, ҳамманинг ҳам чўнтаги хусусий шифохонага боришни кўтаравермайди. Дорилар эса қиммат. Давлат томонидан қандайдир имконият яратилмаса, назорат қилинмаса, шундоқ ҳам осон бўлмаган ота-оналарга молиявий томондан оғирлик ҳам қилади».\nБағрикенглик ҳақида гапира кўрманг\nҲеч бир инсоннинг кўриниши ҳам, ички олами ҳам бир-бирига ўхшамайди. Қора, оқ, семиз, озғин — фарқли бўлиш табиий экани сингари аутист болаларни ҳам шундайлигича қабул қилиш керак. Улар ҳам ота-онаси билан боғда сайр қилишни, бошқа болалар билан қўшилиб ўйнашни истайди, аммо ҳар гал сиз ва сиздан ўрганиб болаларнинг ёмон муносабатда бўлиши уларни ўзларини бошқа олам вакилларидек ҳис қилишига сабаб бўлади. Ҳа, улар бошқача, лекин уларга ҳам севилиш, ўрганиш, фикрлаш ва орзу қилиш учун имкон бериш керак.\n«Бундай болалар бир ерда узоқ тура олмагани сабаб дунё тажрибасида ҳам аутистлар шифохонада биринчи ёки охири қабул қилинади. Навбат кутишга тўғри келиши эса ота-оналар давлат шифохонасига олиб бормаслигининг яна бир сабаби ҳисобланади. Касал десангиз, навбатдагилар ишонмайди. Ногирон десангиз, оёқ-қўли бутун-ку, деб навбат бермайди. Ўғли билан поликлиникага чиққан танишим навбат кутишига тўғри келган. Атир ҳиди, шовқин сабаб бола йиқилиб, тутқаноқ тутган. Қабул қилиш ўрнига ‘Бориб тинчлантириб келинғ, деб кетказиб юборилган. Хусусийга эса аввалдан ёзилиб, аниқ вақтга борасиз, кутиш шарт эмас. Аммо таъкидланганидек ҳамманинг ҳам молиявий аҳволи тўғри келмаслиги мумкин».\nЖамоатники дегани ундан жамиятдаги ҳар қандай одам фойдаланиши мумкинлигини англатади. Жамоат транспортларидаги одамлар дашном қилмасин, деб ўғли билан бирга эканида Фарҳод Ортиқбоев таксидан фойдаланади. Унинг айтишича, яқинда таксида ўғли овоз чиқаргани учун ҳайдовчи томонидан машинадан тушириб юборилган.\n«Менга даволатсангиз бўлмайдими, деб савол беришади. Агар иложи бўлса, ўзимни сотиб бўлса ҳам даволатган бўлмасмидим? Наҳотки борича қабул қилиш, тушунишга ҳаракат қилиш шунчалар имконсиз. Бегонани бегона дейсиз, лекин яқинларингизнинг ўзи ҳам очиқчасига бола ажратиши, сизни тўйларига айтмай қўйиши, биласизми қанчалик оғирлигини?».\nУнга тош отадиган, бериб юбор, билагингдан кучинг кетганда нима қиласан, деб маслаҳат берадиганлар кўп учрайди. Бошга тушмай туриб тавсия бериш, вазиятга четдан туриб баҳо бериш осон. Аммо ҳаққимиз, ҳаққингиз йўқ ўша одамни бошдан кечирганини билмай туриб муҳокама қилишга. Шундай онлар бўладики, руҳан кучли ва метин иродали бўлган киши ҳам бир лаҳзадаги кечинмалар таъсирида турли хаёллар исканжасида қолади. Тўйиб кетган, ноҳақликни ҳис қилиб шунча ҳаракат қилса ҳам уддалаб бўлмаётганини сезган ҳар бир одамда бу ҳолат бўлиши мумкин. Буни тан олиш ҳам мардлик. Асосийси эса қалбдан вулқондек отилганига, инсоннинг онг-у шуурини қуршаб олганига қарамай, ўша фикрлар устидан ҳатлаб ўтишда.\nАутист болаларнинг ота-онасида грижа (чурра) кўп учрайди. Чунки овоз ёки шовқиндан йиқилган бола неча кило бўлишидан қатъи назар, ота ёки онаси кўтариб олади. Шундай воқеадан кейин кўчада тош отганлар ҳам бўлган.\n«Гуноҳ, биламан, лекин ростини айтишдан уялмайман — ўзимни ўлдириш хаёлимга келган вақтлар ҳам бўлган. Ўзимни қўлга олганман ва бунда менга рафиқам, яқинларим ёрдам берган. Лекин менинг ўрнимда эри ташлаб кетган, камида яқинлари воз кечган ва ҳамма қийинчилик нозик елкасида бўлган аёл ҳам бўлиши мумкин эди-ку».\nАёлни таҳқирлашни бас қилинг\n«Аутизм билан туғилган фарзанднинг оталари аёлни айбдор қилиб, ташлаб кетади. Мен керак бўлса, иккита ишда ишлаб шу фарзандимни даволатишга, шифокорга вақтида олиб боришга ҳаракат қиламан. Аёлим эса уйда ўғлимга қарайди. Ёлғиз, ташлаб кетилган аёл касал боласига қарасинми, уни хусусий шифохонага олиб бориш учун пул топсинми? Кун давомида 1-2 соатга бориб фаррошлик қилиб келиши мумкин бўлган аёллар карантин вақти шундан ҳам мосуво бўлди. Боласи шундай экани учун ажрашган оилалар қанча? Биз рафиқам билан қандай қийинчиликларни кўрмадик дейсиз, аммо мана 17 йилдирки бир-биримиз билан қаттиқ жанжаллашганимиз йўқ. Чунки қайсидир вазиятда у, қайсидир вазиятда мен битта гапдан қоламан. Кун давомида уй ишларини қилиб, болага қараган яна атрофдагиларнинг қош-қовоғи, субъектив фикрларини кўтарган аёлга уйга келиб ўз феълини кўрсатиш адолатдан, деб ўйлайсизми? Бир ой тугул 1 соат бола билан ўтириб вақт ўтказган эркак эрталабдан кечгача ишда бўлганим яхши эди, деб айтади».\nМуҳаммадали аутизм аниқланган илк бола бўлганидан кейин аутизм билан боғлиқ марказлар очилди, шуғулланишига имконият бор эди, лекин у катта бўлгани сайин келажагини ўйлаб, отасининг умиди сўниб бормоқда. На ўқишни давом эттира олади, на ишлай олади. Мактабни тамомлагани ҳақида сертификат берилади, аммо бу сертификат билан коллеж ёки олийгоҳга кириш имконсиз. Ундаги «нутқида нуқсони бор» деган ёзувни кўриб эса ҳеч ким ишга олмайди. Ҳаёт тўхтаган, улар бекорчиликка маҳкумдек гўё. Барча ўқувчилар учун махсус таълим эҳтиёжлари ва индивидуал имкониятларнинг фарқлилигини инобатга олган ҳолда таълим муассасаларида илм олишда тенг ҳуқуқлиликни таъминлашга қаратилган инклюзив таълим ҳақидаги гаплар эса қулоққа ёқимли эшитиладиган жумлалар, холос. Аутизм ташхиси қўйилган болаларнинг оддий мактабда ўқиши имконсиз. 45 дақиқа синфда ўтириш, қўнғироқ овози ва шовқинлар уларнинг ёмон аҳволга тушишига сабаб бўлади. Синфдошлари ва ота-оналарининг шикоят қилаверганидан зада бўлган ота-она боласини махсус мактабга беришига тўғри келади.\n«Махсус мактабда болалар 9 йил ўқиганидан кейин уларга аттестат ўрнига сертификат берилади ва бу ҳам етмаганидек унга ‘нутқида нуқсони бор’ деб ёзиб қўйилган бўлади. Сертификат билан коллежга қабул қилинмайди. 15 ёшдан кейин аутист бола тўрт девор ичида қамалиб ўтиради, ҳунар ўргана олмайди».\nБиз йўқдек, бошқа оламда яшаётгандекмиз\n«ОАВда доимий тил муаммолари, ўзгартиришлар киритиш ҳақида гапирилади. Аммо имконияти чекланганларнинг қизиқишлари инобатга олинмайди. Шахсан мен кирилл ёки лотин ёзувига қарши эмасман, аммо гап бошқа ёқда. Кар ва соқов болаларнинг ота-оналари уларга кириллда ўргатади, аутистлар учун эса ўзбек тилида китоблар йўқ. Муҳаммадали рус ва ўзбек тилини билади. Уйда ўзбекча мулоқот қиламиз, аммо мен унга ўргатаётган ҳамма материаллар рус тилида, негаки ўзбекчаси йўқ. 15 ёшигача рус тилидаги ёки совет давридан қолган кирилл ёзувидаги материаллардан зўрға ўрганган болага бошқача талаб қўйиш қанчалик тўғри сизнингча? Талаб қўйишда давлат миқёсида қарор қилишда шу томонларни ҳам инобатга олиш ва истиснолар қилиш керак, фикримча. Турли муаммо ва масалалар кўтарилади, аммо уларнинг орасида имконияти чекланган болалар-чи, уларнинг китоблари қайси тилда деган масала, муаммо тилга ҳам олинмайди. Масалан, ҳозир онлайн ўқиш учун ҳам рус тилидаги дарсларни юклаб оламиз ёки рус муаллифлари томонидан ёзилган дарсликлардан ўрганамиз. Лекин бу билан ҳеч кимнинг иши йўқ, худди биз бошқа оламда яшаётган, муаммолар ҳақида ўзимиз қайғуриб, ечимни ҳам ўзимиз топишимиз керакдек. Рус адабиётларидан йиллар давомида ўрганган болага яқинда битирган ўзбек тилида дарс ўтадиган мутахассис келяпти ва улар бир-бирини тушунмаяпти. Телевизорда шунча кўрсатувлар берилади, унда ҳамма ёшлар ҳақида гапиради, аммо ишонинг, улар айтаётган ёшлар орасида бизнинг фарзандларимиз йўқ».\nИмконияти чекланганнинг шароити чекланмасин\nИнсонда шахсий муаммо пайдо бўлиб қолса, атрофга қўлини силтаб ўзи билан ўзи овора бўлиб қолади. Аммо ўзининг қийинчилиги ўзига етарли бўлган одамнинг яна бошқалар ҳақида қайғуриши, уларнинг жамият қабул қилиши учун курашишга қандай таъриф бериш мумкин? Фарҳод Ортиқбоев 2016 йил 2 апрель куни аутист болалар учун «Фариштача» клубини ташкил қилган, бунга эса боласи билан кирган кафедан чиқариб юборилгани, бассейнга жавобгарликдан қўрқиб киритилмагани, шундан кейин нима учун бундай болалар бошқа кичкинтойлар сингари ёқтирган таомини ейиш учун кафега кира олмаслиги, севимли машғулоти билан ҳамма қатори шуғуллана олмаслиги керак деган саволлар туғилиши сабаб бўлган. Шундан буён бир гуруҳ болаларни тўплаб, уларни кўнгилочар марказларга олиб боради. Республика болалар ижтимоий мослашув марказида мастер-класслар; боғ ва хиёбонларда очиқ машғулотлар ташкил қилади. Унинг бу фаолиятини қўллаб-қувватлайдиган яхши одамлар ҳам йўқ эмас. Facebook’да клуб ташкил қилинганидан хабар топган аквапарк раҳбарининг ўзи болаларни таклиф қилиб уларни бағрига босиб кўришган. Болалар учун мўлжалланган «Томоша» театри раҳбари қизиқарли спектаклларга тез-тез таклиф қилиб туради. Лекин юридик шахс эмаслиги учун лойиҳаларини амалга ошира олмаган ҳолатлар ҳам кўп бўлган. Айнан шу сабаб нодавлат нотижорат ташкилот сифатида рўйхатдан ўтишни, яъни ассоциация ташкил қилишни истайди.\nРаҳм эмас, эртаси учун имкон керак\nБилл Гейтс, Чарльз Дарвин, Стив Жобс, Исаак Нютон — аутизм бегона бўлмаган машҳур шахслар рўйхатини узоқ давом эттириш мумкин. Силикон водийсидаги дастурчилар орасида ҳам аутистлар кўплаб топилади. Бу турли оғирлик даражасига қараб қўлидан келадиган иш ўргатилса, улар ҳам уддасидан чиқишини билдиради. Фарҳод Ортиқбоевнинг ўзи ҳам Исроилда бўлган вақтида мактубларни қутига жойлайдиган, кафе эшикларини очиб турадиган аутист ишчиларни кўрган. Ҳатто бир кафе деворлари аутизм ташхиси қўйилган болалар чизган суратлар билан безатилганига гувоҳ бўлган.\n«Имконияти чекланганлик бировга қарамликни, муҳтожликни билдирмайди. Имкон берилса, аутист бола ҳам ўз нонини топиши мумкин. Уларни катта қилаётган ота-оналар йиллар давомида фарзандини кузатиб тажрибага эга бўлган. ННТ очгандан кейин улардан бири сурат чизиш, иккинчиси нарса ясаш ёки шунга ўхшаш нарсаларни болаларга ўргатади. Шундоқ ҳам ўргатавериши мумкин, аммо таъкидлаганимдек ёлғиз оналарга стаж кетгани ҳарна, болалар эса арзимаса ҳам пул топа олади. Аввалроқ бир кафе билан ҳамкорлик қилгандик. Компания болалар тиккан фартукларни харид қилди. Шунга ўхшаб бизнесмен ёки тадбиркорлар билан ҳамкорлик қилиб болалар томонидан чизилган суратлар кружка, ҳамён ёки буюмларга туширилиши мумкин. Болаларнинг машғул бўлишга иши ва ўзи меҳнат қилиб топадиган нони тайин бўлади. Ёки савдо дўконлари ва кафеларнинг пакетларига болалар чизган суратлари туширилса, одамлар кўпроқ хабардор бўлади. Муҳаммадали ва унга ўхшаш болалар ўзи оёққа тура олишини истайман. Ахир биздан, ота-онасидан кейин нима бўлади, уларнинг тақдири? Бизга балиқ эмас, қармоқ керак, холос. Тўғри, бу бир зумда бўлмайди. Масалан, шундай кафе очилса ва ишласа ҳам аввалига қийин бўлиши, идишларни синдириб юбориши мумкин, лекин ўша Исроил ёки бошқа давлатларда ҳам қачондир нимадандир бошланган-ку».\nФото: «Ангелочек» клуби аъзоларининг чизган суратлари\n«Клубдаги болалар сурат чизишни уддасидан чиққани бошқа ишни бажара олмаслигини билдирмайди. Масалан, ҳозир Рамазон ойида Муҳаммадали билан тасбеҳ ясаяпмиз. Ҳайит арафасида одамлар билан улашиб, тушган маблағдан клуб аъзолари учун китоблар, керакли ўқув-қуролларни олиш ниятимиз. Соатлаб вақт кетади, боши оғриб қолади, ўрнидан туриб кетади, тўғри. Аммо бу ўз кучи билан бирор нарсага эришиш, биздан кейин бировнинг ёрдамига муҳтож бўлмасдан бир бўлак нон топа олиш учун кичик қадам».\nИмконият қидириб хорижга кетишни истамайман\n«Болаларида бундай муаммо бор бўлган одамлар имконият, шароит қидириб четга кетади. Дўстларим, яқинларим орасида ҳам Норвегия, Швецияга кўчиб кетганлар ҳам кўп. Лекин биласизми нима? Мен имкониятлари ўзимизда бўлишини ва кўчиб кетмасликни истайман».\nСуҳбатдошимиз бир ташхис мисолида тилга олган муаммо фақат унинг эмас, жамиятники ҳам. Бизнинг, сизнинг, уларнинг ўзимиз, ўзингиз ва ўзлари билан оворалиги, айримларнинг ҳаётдан узилиб қолгандек ҳисни туйиши, баландпарвоз гапларни эшитганда эса мийиғида кулиб қўйишига сабаб бўлади. Муҳаммадали, Алекс, Саша, Абдулла...Уларнинг юриши, ўзини тутиши бошқача бўлиши ёки турли овозлар чиқариши мумкин. Лекин ишонинг, уларнинг ҳеч бири атай қилмайди. Шовқини ёқмагани учун ёнидан туриб кетаётганда, ўқрайганда ва ота-онасига олиб кетишни айтаётганда уларнинг бегуноҳлиги, буларнинг ҳеч бири атайлаб эмаслигини ёдга олинг. Уларнинг бировга зарари етмайди. Коррупционер, қотил, ўғри эмаски уларга бошқача кўз билан қарасангиз. Раҳмингиз келиши, ачинишингизнинг кераги йўқ. Шунчаки ҳаммадек муносабатда бўлинг, камситманг, шунинг ўзи етади. Улар ташхиси сабаб бегона, ерга урилгандек ҳис қилмасликлари керак ўзини. Ўзгарайлик, ўзгаринг, ўзгаришсин!\nАутизм ва АСБ билан касалланганларни қўллаб-қувватлаш учун Ўзбекистондаги диққатга сазовор жойлар мовий рангда порлади (фото)\n10:36, 24.04.2022 93260\n12:58, 05.05.2022 71656\n20:32 Бугун 206\n20:20 Бугун 820\n20:01 Бугун 3809\n14:53, 18.05.2022 55968\n08:24, 18.05.2022 53974\n00:12 Бугун 45857\n22:45, 17.05.2022 44222


Андижон вилоят ИИБга чақирилган 20 ёшли йигит ҳалигача уйига қайтиб келмаган — QWERT.UZ\n2 ноябрь куни ижтимоий тармоқларда «Абдуллоҳ қаерда?» сарлавҳаси остидаги пост тарқалди. Унда Андижон вилоятининг Жалақудуқ туманида яшовчи фуқаро Дилмурод Тоҳировнинг 20 яшар ўғли Абдуллоҳни ИИБ ходимлари олиб кетиб, бир ҳафтадан буён дарагини бермаётганига оид фикрлар баён этилган — деб бу хақда «Daryo» нашри хабар беради . «Kun.uz» нашри мазкур ҳолатга аниқлик киритиш мақсадида йўқолиб қолган йигитнинг отаси, оила ёллаган адвокат ва вилоят ИИБ расмийси билан суҳбатлашган.\nСуриштирув давомида Андижон вилояти ИИБ Терроризмга қарши кураш бошқармаси бошлиғи, подполковник Қаҳрамон Эргашев билан телефон орқали боғланилган. У «Ҳеч қанақа ҳолатлар (йўл транспорт ҳодисаси — таҳр.) бўлмаган. Машинам ўзимда, ҳайдаб юрибман. Қандайдир тушунмовчиликлар бўляпти, телефонлар масаласи бўйича арзимаган бир-иккита нарса бор. Яқинда ойдинлик киритамиз», — дея жавоб қайтарган.\nКувайтда одамфурушларнинг аёлларни Instagram орқали сотгани аниқланди (видео)


Президент ҳукуматга ички бозорда нархлар барқарорлигини таъминлаш бўйича топшириқ берди – Газета.uz\nLotinchada На русском языке 23 март 2022, 22:32 Иқтисодиёт\nЎзбекистон президенти Шавкат Мирзиёев 23 март куни иқтисодиёт барқарорлигини таъминлаш чора-тадбирлари муҳокамаси юзасидан йиғилиш ўтказди.\n«Коронавирус пандемияси пайтида ҳамма соҳаларни оғир шароитдан олиб чиқиш бўйича қарорлар қабул қилганимиз ўз натижасини берди. Ҳозирги вазиятда ҳам хавф-хатарларни олдиндан кўра билишимиз керак. Дунёда бўлаётган воқеалар натижаларга салбий таъсир кўрсатмаслиги учун аниқ чора-тадбирларни белгилаб олишимиз зарур. Айниқса, тадбиркорларга енгиллик яратиб, ҳар томонлама қўллаб-қувватлашимиз керак», — деди давлат раҳбари.\nПрезидент тармоқ ва ҳудудларда кунлик мониторинг ўрнатиб, юзага келиши мумкин бўлган хатарларнинг олдини олиш бўйича тезкор чоралар кўриш вазифасини қўйди. Тадбиркорлик субъектларига айланма маблағаларини тўлдириши учун револьвер кредит бериш тизимини янада соддалаштириш зарурлиги айтилди.\nШунингдек, Шавкат Мирзиёев экспорт масаласига ҳам тўхталиб, экспортчи корхоналарнинг транспорт-логистика масалаларини ҳал қилиб бориш, уларнинг транспорт харажатларини қисман қоплаш амалиётини кенгайтириш бўйича кўрсатма берди.\nЙиғилишда бугунги кунда дунёда озиқ-овқат маҳсулотлари етказиб беришда муаммолар кузатилаётганлиги ҳамда уларнинг нархи сезиларли ошаётганлиги муҳокама қилинди. Шу боис, Вазирлар Маҳкамасига ички бозорда нархлар барқарорлигини таъминлаш, буғдой, ўсимлик ёғи, шакар ва бошқа озиқ-овқат маҳсулотларини импорт қилувчи тадбиркорларга кўмаклашиш орқали аҳоли талабини қондириш бўйича қўшимча топшириқлар берилди. Шунингдек, инфляция даражасини камайтириш ва унинг мақсадли кўрсаткичларга тезроқ қайтишини таъминлаш ҳукуматнинг асосий вазифаси экани яна бир бор қайд этилди.\nМарказий банкка ташқи валюта бозоридаги ноаниқ вазиятни инобатга олган ҳолда, ички валюта бозори барқарорлиги ва алмашув курси мослашувчанлигини таъминлашда «эҳтиёткорона ёндашувни» қўллаб бориш муҳимлиги кўрсатиб ўтилди. Давлат раҳбари бунда ички валюта бозоридаги ҳолатни кунлик кузатиб, тадбиркорларни, умуман, халқни жорий вазият, кутилаётган ўзгаришлар ва кўрилаётган чоралар ҳақида хабардор қилиш кераклигини таъкидлади.\nЭслатиб ўтамиз, Марказий банк 24 мартдан бошлаб сўмнинг хорижий валюталарга нисбатан расмий курсини белгилади, бунда 1 доллар 62,4 сўмга арзонлаб, 11609,59 сўм этиб белгиланди. Миллий валюта 9 мартдан кейин биринчи марта мустаҳкамланди. 17 март куни Марказий банк асосий ставкани 17%гача кўтарган эди.\n24 март, 09:35\nTurkiya, Eron, Afg'oniston, Pokiston, Hindiston, Arab davlatlari bilan iqtisodiy hamkotlikni rivojlantirish kerak!


Аҳмадия Мусулмон Жамоатининг Раҳнамоси Изерлон (Германия) шаҳрида янги Аҳмадия масжидини очди | Uzbek\nHome > Пресс-релизлар > Аҳмадия Мусулмон Жамоатининг Раҳнамоси Изерлон (Германия) шаҳрида янги Аҳмадия масжидини очди\nАҳмадия Мусулмон Жамоатининг Раҳнамоси Изерлон (Германия) шаҳрида янги Аҳмадия масжидини очди\nҲазрат Мирзо Масрур Аҳмад “Салом” масжидини очди\nАҳмадия Мусулмон Жамоати жуда катта қувонч билан қуйидагиларни билдиради:\n2016-йилнинг 6-сентябрида Аҳмадия Мусулмон Жамоатининг Бутун дунё Раҳнамоси, Масийҳи Мавъуд ва Имом Маҳдий – Ҳазрат Мирзо Ғулом Аҳмад (алайҳиссалом)нинг 5-Халифаси Ҳазрат Мирзо Масрур Аҳмад (Аллоҳ таоло унга Ёрдамчи бўлсин) Изерлон номли немис шаҳрида “Салом” (тинчлик) масжидини очди.\nУлуғ Муҳтарам Халифа келиб, эсталик тахтаси билан масжидни очди ва Аллоҳ таолога розичилик билдириб, дуо қилди.\nСўнгра у киши янги масжидда пешин ва аср намозларини ўқитди, кейин ушбу вақтни белгилаш сифатида бир боғ кўчатни ўтқазди.\nШундан сўнг масжиднинг очилишини нишонлаш мақсадида уюштирилган махсус кечага 40дан зиёд ҳурматли меҳмонлар иштирок этишди. Изерлон шаҳрининг мэри билан бирга турли хил ҳурматли меҳмонлар қатнашишди.\nГерманиядаги Аҳмадия Мусулмон Жамоатининг Миллий Президенти (Амири) – жаноб Абдулла Вагишаузер меҳмонларга табрик сўзини айтди, шундан сўнг ташриф буюрган меҳмонлар ўзларининг ўй-фикрларини айтишди.\nИзерлон шаҳрининг мэри – Питер Пауль Аренс шундай деди:\n“Бу масжид “Салом” деб аталади, у “тинчлик масжиди” деган маънони билдиради ва ушбу минтақада яшаган Аҳмадий мусулмонлар ҳар доим шундай ҳолатда яшашади. Мен Аҳмадия Мусулмон Жамоати ушбу масжид эшикларини барча инсонларга очганлигини ҳам юқори баҳолайман”.\nКомиссар, Томас Гемке шундай деди:\n“Мен фурсатдан фойдаланиб, Изерлон шаҳрида “Салом” масжидини очганингиз учун сизларни табриклайман. Аҳмадия Мусулмон Жамоати ушбу мамлакатда тинчликни ўрнатишга бел боғлаганини кўрсатган ва кўрсатиб келмоқда”.\nШундан сўнг Ҳазрат Мирзо Масрур Аҳмад ўз тарихий мурожаатини қилиб, унда у киши Ислом динининг тинчлик таълимотлари ҳақидаги турли масалаларга тўхталди.\nИслом динидаги “саломлашиш” сўзи жамоатчиликда тинчлик қуроли эканлиги ҳақида сўз юритиб, Ҳазрат Мирзо Масрур Аҳмад шундай деди:\n“Қайси бир мусулмон бошқа биров билан унинг мусулмон ёки мусулмон эмаслигига қарамасдан саломлашганда, у тинчлик билан саломлашаётган бўлади. Агар мусулмон одам ушбу саломнинг тубида мавжуд бўлган ҳикматни тушунса, у ҳолда у (эркак ёки аёл) бошқа бировга унинг мусулмон ёки мусулмон эмаслигига қарамасдан ёмонлик қилиши умуман мумкин эмас”.\nУмуман Ислом дини экстремистик дин сифатида тасвирланиб ва мусулмонлар давлатига муносиб эмас фуқаролар сифатида таърифланаётган бир вақтда Улуғ Муҳтарам Халифа шундай деди: Аҳмадий мусулмонлар ўзларининг диний таълимотларига мувофиқ ўзлари яшаётган миллатларга ишонч билан хизмат қилишмоқда.\n“Аҳмадий мусулмонлар немис аскарлик хизматида ва бошқа муассасаларда ишлашмоқда. Масалан, Аҳмадий мусулмонлар тадқиқот лойиҳаларига қатнашишади. Улар жамиятга хизмат қилишади ва унга хизмат қилиш нияти билан энг аъло мавқеда уни яхшилаш ва ўсиб-ривожланиши учун ишлашади. Шундай бўлса ҳам, улар ушбу миллатдан ўзгача бир манфаат кўриш учун бундай қилишмайди, чунки мамлакатингизга хизмат қилиш Ислом эътиқодининг энг зарур қисми, шунинг учун бу уларнинг диний бурчи ва вазифасидир. Германияда яшаган ҳар бир Аҳмадий мусулмон қайси ердан келишидан қатъий назар, ушбу миллатнинг ҳақиқий аъзоси бўлиши керак ва олижаноблик билан унга хизмат қилиши лозим”.\n“Аҳмадия Мусулмон Жамоатининг Асосчиси ўзининг икки қатор мисраларида инсониятга хизмат қилиш ўзининг энг дастлабки мақсади эканлигини ёзган. Бу ҳақиқатда Қуръони Карим ва Севимли Пайғамбаримиз Муҳаммад (саллаллоҳу алайҳи ва саллам)нинг таълимотларидир. Шундай қилиб, бошқаларга уларнинг қайси дин ва эътиқодга эга эканлигидан қатъий назар, хизмат қилиш Аҳмадий Мусулмон Жамоатининг асосий мақсад-муддаоларидан бири”.\n“Ислом дини қўшниларнинг ҳақ-ҳуқуқларини ўрнатган ва тасдиқлаган, шунингдек, унинг таълимотлари бўйича қўшнилар мавқеи жуда ҳам катта. Сизлар билан бирга ишлаганлар, сизлар билан бирга йўлга чиққанлар, таниш-билишингиз ва сизларга яқин яшаганларнинг барчаси бунга киради. Шунинг учун бу шаҳардаги барча инсонлар бизга қўшни бўлишади, шунинг учун жамиятнинг барча аъзоларига хизмат қилиш ва уларга эътибор қаратиш маҳаллий Аҳмадий мусулмонларнинг бурчи бўлиб ҳисобланади”.\nУ киши шундай деди: ёлғиз бошининг ғамини ўйламаслик – бу тинчликни ривожлантириш учун ўзгача бир калит. У киши шундай деди: Ислом дини инсонлар ўзгалар учун ўз ҳақ-ҳуқуқларини қурбон қилишлари зарурлигини ўргатади.\n“Бироз вақт олдин кимдир мендан жамиятда тинчликни қандай қилиб ўрнатиш мумкин ва сизнинг фикрингизча тинчлик таърифи қандай, деб сўради. Мен унга қуйидагича жавоб бердим: менинг назаримда, тинчликнинг таърифи шу: ўз ҳақ-ҳуқуқларингизни талаб қилишдан кўра ўзгаларнинг ҳақ-ҳуқуқларини адо этишга ҳаракат қилиш керак. Агар барча инсонлар ўзгаларнинг ҳақ-ҳуқуқларини адо этишса, у ҳолда қандайдир бир тўс-тўполон ва бебошлик бўлиши мумкин эмас. Албатта, Аҳмадий мусулмонлар шу сингари жамиятни хоҳлашади ва унинг учун ҳаракат қилишади”.\nЎтган йилдан бери қочқинларнинг ёппасига Германияга оқиб келганлиги ҳақида сўз юритиб, Ҳазрат Мирзо Масрур Аҳмад шундай деди: қочқинларни қабул қиладиган жамоалар ҳам, қочқинлар ҳам бир-бирини ҳурмат қилиши лозим.\nУ киши шундай деди: мигрантлар маҳаллий жамоатчиликка аралашиб, унга ҳисса қўшишлари керак. У киши шундай деди: немис тилини ўрганиш жуда зарур. У киши Аҳмадий мусулмон имом-хатибларга жума хутбасини маҳаллий тилларда ўқинглар, деб кўрсатма берди.\nУ киши шундай деди: Германияда яшаган Аҳмадий мусулмонларнинг аксарияти немис тилини ўрганиб олишган ва ушбу мамлакатда яшаган Аҳмадий мусулмон ёшлар унда ўзларининг биринчи тили сифатида сўзлашишади.\n“Энди масжид қурилиб битди, мен маҳаллий Аҳмадий мусулмонлар Ислом динининг ҳақиқий хабарини ёйишади, шунингдек, улар ибодат қилишга нисбатан ўз бурчларини адо этиш билан ўз қўшниларининг ҳақ-ҳуқуқларини ҳам адо этишади, деб умид қиламан ва шуни кутаман. Улар илгаригидан ҳам кўпроқ уларга хизмат қилишади ва ушбу минтақадаги эркаклар билан аёлларнинг ҳақ-ҳуқуқларини адо этишади деган умиддаман. Аллоҳ таоло уларга шундай қилишга куч-қувват берсин”.\nРасмий сессия у киши олиб борган дуо билан якунланиб, шундан сўнг меҳмонларга таом тортилди.\nPrevious Post Германиянинг 2016-йилдаги Жалса Солонаси Аҳмадия Мусулмон Жамоати Раҳнамосининг иймонларни кучайтирувчи мурожаати билан якунланди\nNext Post Аҳмадия Мусулмон Жамоатининг Раҳнамоси Мўрфельден-Вальдорф (Германия) шаҳрида янги Аҳмадия масжидини очди\nЕвропа Масжидлар Мусулмон Олами Сафарлар


Кeлин салом ҳақида\n21:13 / 02.11.2017 | Ilhom | 3295\nАссалому алайкум! Ҳурматли устозлар, олиб бораётган бу хайрли ишларингизга Аллоҳ барака бeриб, ажрини кўпайтириб бeрсин. Саволим кeлин салом қилиш ҳақида эди. Яъни бунда кeлинларни эгилиб салом бeриши ҳақида. Бир ҳадисни эшитишимча Муоз розияллоҳу анҳу Яманга бориб қарасалар аҳли китоблар ўз олимларига эгилиб, рукуга ўхшаб салом бeриб эҳтиром қилишар экан. Шунда Муоз розияллоҳу анҳу ўйлаб қолиб, бу ишга Росулуллоҳ соллоллоҳу алайҳи вассаллам ҳақлилар дeб, уларнинг олдиларига кeлиб шундай салом бeрганларида, у зот соллоллоҳу алайҳи вассаллам бундан қайтарган эканлар. Маърузада шундан кeйин аввалги шариатларда мавжуд бўлган тазим саждаси бизларда мансух бўлган дeб айтилган. Кeлин салом қилиш ҳукмини айтсангизлар. Катта раҳмат.\nСажда ёлғиз коинот Холиқининг ҳаққидир, Ундан ўзга юлдузу, инсону, қуёшу ва унга ўхшашларнинг бирортасига сажда қилиш ҳаромдир. Сажда хоҳ ибодат ниятида бўлсин хоҳ таъзим ва икром ниятида бўлсин умматнинг ижмоъси ила ҳаромдир. Ибодат ниятида ўзгага сажда қилиш билан таъзим ва икром учун сажда қилиш орасидаги фарқ шуки, Аллоҳ таъолодан ўзгага сажда қилса кофир бўлади.\nТаъзим ва икром ниятида сажда қилувчи кофир бўлмасада, ҳаром ишга қўл уриб фосиққа ҳукм қилинади. Ибодат ниятида Аллоҳ таъолодан ўзгага сажда қилиш бирор бир уммат ва бирор бир шариатда ҳалол эмасдир. Чунки бундай қилиш ширк ҳисобланиб, барча анбиё ва расуллар ундан қайтарганлар. Таъзим ва икром саждаси эса аввалги анбиё ва расуллар шариатида жоиз бўлиб, Одам алайҳиссалом дунёга келишларидан олдин Аллоҳ таоло фаришталарни у зотга сажда қилишга буюрган. Юсуф алайҳиссаломнинг ота ва акалари ҳам унга сажда қилганлари Қуръони Каримда зикр қилинган. Бу сажда биздан олдинги шариатда бўлиб, Исломда уни мансуҳ(бекор) қилинганлигига умматнинг барчаси иттифоқ қилганлар. “Аллоҳ таолодан ўзгага сажда қилиш мутлақ ҳаром” деб ҳукм чиқарганлар.\nКечаю кундуз, қуёшу ой Унинг оят(белги)ларидандир. Бас, қуёшга ҳам, ойга ҳам сажда қилманг. Уларни яратган Аллоҳга сажда қилинг. Агар Унгагина ибодат қилмоқчи бўлсангиз. (Фуссилат сураси, 37-оят).\nИслом шариати қўл бериб кўришишга рухсат берган. Аллоҳ таолонинг ибодатини қилаётган ҳолатдаги кўринишлардан рукуъ, сажда, қиёмда қўл боғлаб туриш каби ҳаракатларни Аллоҳ таолодан ўзгалар олдида қилишдан қайтарган.\nصل حكم الانحناء عند التحية وأما الانحناء: عند التحية فينهى عنه كما في الترمذي عن النبي صلى الله عليه وسلم، أنهم سألوه: عن الرجل يلقى أخاه ينحني له؟ قال: لا مجلة البحوث الإسلامية\nСалом бериш вақтидаги эгилишнинг ҳукми тўғрисида келган фаслда:\n“Салом бераётган вақтда эгилиб салом беришдан қайтарилган. Саҳобалар Набий соллаллоҳу алайҳи васалламдан: “Киши биродарига йўлиққанда (саломлашиш учун) унга эгилса бўладими?” деб сўрадилар. Шунда у зот “Йўқ” дедилар. (“Мажаллатул буҳусил исламия”).\nЮқорида айтилганлардан шуни хулоса қилиш мумкинки, инсоннинг инсонга икром ниятида қилган таъзими инсоннинг Аллоҳга қиладиган ибодат таъзими суратида бўлмаслиги керак.\nҲозирги кунимизда ҳам ўзбекларнинг урф-одатларига қўшилиб кетган баъзи бир урфлар бор. Масалан, “келин салом”даги келиннинг бошқаларга таъзим қилиши ҳам худди намозда Аллоҳ таолога рукуъ қиладиган даражада эгилишга ўхшайди. Келиннинг бошқаларга таъзим шаклидаги саломи халқимизнинг чиройли ва ўзига хос одатларидан бўлсада, таъзимда рукуъ даражасигача эгилмасликка эътибор қаратсак, мақсадга мувофиқ бўлади.\nМуҳаммад Шафиъ Усмоний роҳимаҳуллоҳ “Аҳкамул Қуръан”. Валлоҳу аълам!


ТАШУВЧИНИНГ ФУҚАРОЛИК ЖАВОБГАРЛИГИ - Ўзбекистон овози газетаси\nмажбурий суғурта қилиниши белгиланмоқда\nДастлаб «Ташувчининг фуқаролик жавобгарлигини мажбурий суғурта қилиш тўғрисида»ги қонун лойиҳаси иккинчи ўқишда кўриб чиқилди.\nАввало, айтиш керакки, қонун лойиҳасида ташувчининг фуқаролик жавобгарлигини мажбурий суғурта қилиш тартиб-қоидалари белгилаб берилмоқда. Бу Ўзбекистон Республикаси ҳудудида транспорт воситаларининг барча турларида ташишни амалга оширишда йўловчиларнинг ҳаёти, соғлиғи ва мол-мулкига етказилган зарарнинг қопланишини кафолатлашда муҳим аҳамиятга эга масаладир.\n— Фракциямиз аъзолари қонун лойиҳасини кўриб чиқиш жараёнида электорат манфаатлари ҳимоясига алоҳида эътибор қаратди, — деди Олий Мажлис Қонунчилик палатаси депутати, ЎзХДП фракцияси аъзоси Турсунпўлат Норбоев. — Қонун лойиҳасида ташувчининг жавобгарлигини кучайтириш, фуқаролар, истеъмолчиларнинг ҳуқуқларини кафолатлаш бўйича аниқ ҳуқуқий механизм яратиш масалаларида фикр-мулоҳазалар билдирилди. Мазкур қонун лойиҳасининг қабул қилиниши янги иш ўринлари яратилиши, суғурта бозори ва транспорт инфратузилмасининг ривожланиши, кўрсатилаётган хизматлар сифатининг ошишига имкон беради.\nШундан келиб чиқиб, ЎзХДП фракцияси қонун лойиҳасини иккинчи ўқишдан сўнг маъқуллади.\nЙиғилишда, шунингдек, «Ташувчининг фуқаролик жавобгарлигини мажбурий суғурта қилиш тўғрисида»ги Ўзбекистон Республикаси Қонуни қабул қилинганлиги муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш ҳамда айрим қонун ҳужжатларини ўз кучини йўқотган деб топиш ҳақида»ги қонун лойиҳаси ҳам иккинчи ўқишда атрофлича кўриб чиқилди.\nЎзХДП фракцияси аъзоси Феруза Эшматованинг фикрича, ушбу қонун лойиҳаси ташувчининг фуқаролик жавобгарлиги мажбурий суғурта қилиниши билан боғлиқ ҳуқуқий меъёрларни ҳаётга тўлиқ жорий этилиши учун шароит яратишни назарда тутади.\nБу борада қатор қонун ҳужжатларига тегишли ўзгартиш ва қўшимчалар киритилмоқда. Хусусан, ташувчининг фуқаролик жавобгарлигини мажбурий суғурта қилиш бўйича маъмурий чоралар белгиланмоқда. Фракциямиз қонун лойиҳасининг ушбу йўналиши юзасидан айрим мулоҳаза ва таклифларини берди.\nДепутатлар кун тартибидаги бошқа масалаларни ҳам атрофлича муҳокама этишди.


Wi-Fi тармоғида хавфсизликни таъминлаш учун 5 маслаҳат - Terabayt.Uz\nWi-Fi тармоғида хавфсизликни таъминлаш учун 5 маслаҳат\nWi-Fi (симсиз тармоқлар)дан фойдаланиш бугунги кунга келиб оммалашганини эътиборга олган ҳолда, Wi-Fi тармоқларининг ҳимоясини таъминлашдаги дастлабки маслаҳатларни қуйида келтириб ўтамиз. Wi-Fi тармоқни яратишда мазкур 5 маслаҳатларга эътибор қилинса мақсадга мувофиқ бўлади.\nТармоқ номи (SSID)ни трансляциясини ўчириш. Тармоқ номи (SSID)ни яшириш сизнинг тармоғингизга уланишга бўлган уринишларни кескин камайтиради. Чунки тармоққа уланиш учун талаб қилинадиган махфий калит сўз (парол)дан ташқари тармоқ SSID сини ҳам киритиш талаб қилинади. SSID ни яшириб қўйиш учун Wi-Fi роутери созламаларидан “Скрыть SSID/Hide SSID” буйруғи танланади. Шунингдек, SSID номини танлашда ҳам мураккабликка эътибор бериш керак.\nМураккаб махфий калит сўз. Уланиш нуқтаси яратилаётган пайтда калит сўзниг ўрнатилиши ва мураккаб бўлишини таъминлаш шарт. Чунки калит сўзнинг мураккаблиги бузғунчи томондан ушлаб олинган шифрланган калитни очишда қийинчиликларни келтириб чиқаради. Бундан ташқари, вақти-вақти билан махфий калит сўзни ўзгартириб туриш керак.\nУланувчи ускуналар фильтрацияси.Тармоғингизни ҳимоялашнинг яна бир муҳим усулларидан бири тармоққа уланиши мумкин бўлган ускуналарнинг идентификацион физик манзил (МАС-адрес)ларини тармоққа рухсат этилган ускуналар рўйхатига қўшиб қўйиш ва ушбу турдаги фильтрлашни маршрутизатор созламасидан ёки дастурий таъминотдан активлаштириб қўйишдир. Бунда тармоққа уланган ускуна физик манзили рўйхатда бўлмаса, SSID ва калит сўз тўғри киритилса ҳам, мазкур ускуна тармоққа улана олмайди.\nМаршрутизаторга уланиш. Қўшимча тарзда маршрутизаторга уланиш стандарт калит сўзини ўзгартириш лозим. Wi-Fi уланиш методларини ускуна имкониятларидан келиб чиққан ҳолда охирги версиясига ўзгартириш (масалан WPA2) ҳамда, WPS уланиш режимини ўчириб қўйиш керак. Чунки WPS режимидаги уланишларни бузиш хавфи юқори ҳисобланади. Маршрутизаторнинг физик жойлашишига ҳам эътибор қаратиш лозим ва иложи борича жисмоний химояланган жойларга ўрнатиш тавсия қилинади.\nМониторинг.Тармоқни ҳар доим назорат қилиб бориш зарур. Уланган фойдаланувчилар, ўрнатилган созламалар (калит сўзлар, фильтрловчи рўйҳатлар ва б.) ҳамиша тармоқ администратори назоратида бўлиши керак. Қўшимча дастурий воситалар орқали реал вақтда тармоққа уланувчиларнинг назоратини ҳам ўрнатиш мумкин. Бундан ташқари маршрутизаторнинг турига қараб мавжуд қўшимча созламаларни ўрнатиш, масалан тармоқлараро экранни активлаштириш мақсадга мувофиқ. Бу созламалар ҳам тармоқ ҳавфсизлигини оширади.\nМазкур материал Ўзбекистон Республикаси Ахборот технологиялари ва коммуникацияларини ривожлантириш вазирлиги ҳузуридаги Ахборот хавфсизлигини таъминлаш маркази Ахборот хизмати билан ҳамкорликда тайёрланган.\n#Wi-Fi #маслаҳат #хавф #хавфсизлик #лайфхак


ОГОХЛИК ТУРЛИ ХИЛ ФИТНАЛАРНИНГ ОЛДИНИ ОЛАДИГАН ОМИЛДИР — Zamaxshariy.uz\nОГОХЛИК ТУРЛИ ХИЛ ФИТНАЛАРНИНГ ОЛДИНИ ОЛАДИГАН ОМИЛДИР\n19 мая, 2020 admin Мақолалар\nБугун биз ҳаёт суръати беқиёс даражада тезлашган шундай замонда яшаяпмизки, инсоният ҳозирга қадар бундай даврни бошидан кечирган эмас. Ҳозирги замонда мафкуравий хатарлар тоборо кучайиб бормоқда.\nМаълумки, мусулмон кишининг энг муҳим хусусиятларидан бир ҳам хушёрлик ва огоҳлик ҳисобланади. У қўни-қўшни, дўст-биродар ҳамда қариндошлар ҳолидан доимо хабардор бўлиб туради. Бефарқлик, лоқайдлик, эътиборсизлик мусулмон кишига ёт тушунчадир. Зеро, Пайғамбаримиз Муҳаммад (с.а.в.) бундай марҳамат қиладилар: “Мусулмонлар бир жасад кабидир, агар унинг бир аъзоси касал бўлса, қолганларини иситма олади”. Бу ҳадисда бир жамиятда яшаётган мўмин-мусулмонлар гўё бир тан-у бир жон экани, шу жамиятдаги муаммо унинг ҳар бир аъзосига алоқадор эканлиги айтилмоқда. Шунингдек, бошқа бир ҳадиси шарифда шундай дейилади: “Мусулмон киши ўзи тўқ бўла туриб, қўшнисини оч ҳолда қолдирмайди”. Демак, мусулмон киши қўни-қўшни, маҳалладошлари ҳолидан доимо хабардор бўлиб туради дегани эмасми?\nХушёрлик ва огоҳликка зид тушунча лоқайдлик, бепарволикдир. Бу иллат ҳақида “Юксак маънавият – енгилмас куч” асарида донишмандлардан бирининг фикрини келтиради: “Душманлардан қўрқма – нари борса, улар сени ўлдириши мумкин. Дўстлардан қўрқма – нари борса, улар сенга хиёнат қилиши мумкин. Бефарқ одамдан қўрқ – улар сени ўлдирмайди ҳам, сотмайди ҳам, фақат уларнинг жим ва бепарво қараб туриши туфайли ер юзида хиёнат ва қотилликлар содир бўлаверади”. Тўғри, душман қотиллиги, дўст хиёнати – бу оғир мусибат, катта йўқотиш, аммо бепарво ва лоқайдликнинг зарари олдида ҳеч нарса эмас. Чунки лоқайдликнинг зарари кўпчиликка, жамиятга бўлади.\nМусулмон киши бировнинг ҳаётига, ён-атрофда содир бўлаётган воқеа-ҳодисаларга бефарқ ва бетараф қараб, шунчаки кузатувчи бўлиб яшамайди. Кимдир нотўғри, ёмон иш қилаётганини ёки ахлоқсизлик қилиб, беҳаё ва бепарда гапларни айтаётганини ёки бировнинг бошқасига зулм, адолатсизлик қилаётганини кўриб ёки эшитиб, индамай кетавермайди. Балки уни қайтаради, тўғрилик билан тушунтиради, тушунмаса, тушунтириб қўядиганларга хабар беради. Чунки у бу ишларни ўзи қилмасада, у яшаётган жамиятда қилинаётганлигини ва бу ишлар унга салбий таъсир этишини, гуноҳкор бўлишини аниқ билади. Пайғамбаримиз (с.а.в.) дедилар:“Аллоҳ ман қилган нарсалардан сақланувчи ва уни тортинмай қилиб юрувчининг мисоли худди бир жамоага ўхшайди. Улар кемани минишда қуръа ташлашади. Баъзилари ҳиссасига тепа қисми ва баъзиларига паст қисми тушади. Паст қисмидагилар сув олиш учун тепадагилар олдидан ўтадилар. (Бундан озорланиб) «Агар биз сувдан ўз насибамизни олиш учун пастдан тешиб олсак, тепамиздагиларга озор бермас эдик», дейишарди. Агар тепадагилар пастдагилар хоҳлаган нарсани шундайича қўйиб қўйсалар, барчалари ҳалок бўлишади. Агар уларни бу фикрларидан тўхтатишса, ўзлари ҳам, қолганлари ҳам нажот топишади”.\nШунингдек, огох ва хушёр бўлиш турли хил фитналарнинг хам олдини олишга сабабчи бўлади. Фитна эса жудаям хатарли омилдир.\nФитнанинг энг улкани бу Аллоҳ таолонинг китоби ва Расулуллоҳ (с.а.в.)нинг суннатларига хилоф ишларнинг вужудга келиши ҳисобланади. Масалан Сурияда террорчилар томонидан содир бўлаётган ҳужумлар, оммавий қатллар, масжид ва бошқа дин вакилларнинг ибодатхоналарни вайрон этиш, озчилик миллатларни таъқибга олиш ва бегуноҳ инсонларнинг қонини тўкиш каби ваҳшиликлар фитнадан бошқа нарса эмас. Шунинг учун барча мусулмонлар фитналардан сақланиб Аллоҳ таоло белгилаб қўйган чегаралардан чиқмасликлари лозим. Аллоҳ таоло шундай марҳамат қилади: “(Ширк ва маъсиятлар билан) ҳаддан ошувчиларнинг амрига итоат этмангиз! Улар ер юзида бузғунчилик қилурлар ва (ҳеч нарсани) ислоҳ қила олмайдилар”, (Шуро сураси, 151-152-оят).\nИнсон турли фитна, бузғунчилик, динда фитнага тушиш, одамлар ўртасида тафриқа солиш, ботил ғояларни тарқатиш каби ношаръий ишлардан ўзини тиймоғи керак. Мамлакатимизда яшовчи барча халқлар бир-бирлари билан тинч-тотув яшашга интилиши лозим. Расулуллоҳ (с.а.в.) умматларини бошларига келадиган фитналардан огоҳлантириб, нимага амал қилишлари ҳақида хабар берганлар: “Фитна ухлаб ётган бир нарсадир. Кимки уни уйғотиб юборса, унга Аллоҳнинг лаънати бўлсин”. Демак, Аллоҳ таоло Ўз ҳабибига умматларининг қиёмат кунига қадар дуч келишлари мумкин бўлган кўплаб фитналар ҳақида хабар берган ва улардан огоҳлантирган.\nИнсон маҳалла ичидаги насиҳат қилувчиларга, улуғларга ва масъулларга яқин бўлиб, улар атрофида парвона бўлиб, улардан асло ажрамаслиги лозим бўлади. Бу ҳақда Ибн Аббосдан ривоят қилинган ҳадиси шарифда Расулуллоҳ (с.а.в.) шундай деганлар: “Барака улуғларингиз билан биргадир”, (Ҳоким ривояти). “Ким жамоатдан бир қарич ажралиб чиқиб вафот этса, жоҳилият ўлимини топган бўлади”, (аш-Шиҳоб ал Қузоъий ривояти).\nДарҳақиқат, инсон огоҳ бўлсагина келиши ёки содир бўлиши мумкин бўлган фитна-фасод, хавф-хатарни олдини олиш ва бартараф қилиш ҳаракатида бўлади. Аксинча, ғофил, бепарво ва лоқайд бўлган кимса эса атрофида нималар бўлаётганига ҳам эътибор бермай, охир-оқибат турли бало ва мусибатларга дучор бўлади. Ҳар бир мусулмон турли фитна, фасод ишлардан, бузғунчилик, динда фитнага тушиш, хусусан бир жамиятда яшовчи инсонлар ўртасида тафриқа солиш, бузғунчи фикр ва ботил ғояларни тарқатиш каби ношаръий амаллардан эҳтиёт бўлиши зарур.\nБугун инсоният ғоявий урушлар, маънавий зиддиятлар, дунёни қайта тақсимлашга қаратилган ўйинлари авж олган бир вазиятда яшаяпти. Ҳозир зулм, террор ва бузғунчиликлар, ахлоқсизлик ҳар қачонгидан хатарли тус олмоқда. Инсонлар бундай шароитларда ҳушёр ва огоҳ бўлишлари, дўст киму, душман кимлигини яхши ажрата олишлари, ғанимлар фитнасига учмасликлари, ёвуз кучлар қўлида қўғирчоқ бўлиб қолиб, диндошлари ва миллатдошлари қотилига айланмасликлари керак. Чунки ҳар бир фитна ортида ғаразли мақсадлар борлигини бир лаҳза ҳам унутишга ҳаққимиз йўқ. Бундай фитналардан мамлакатимиз мусулмонлари ҳам ниҳоятда огоҳ бўлишлари лозим.\nУрганч туман “Жон Хараш бобо” масжиди имом-хатиби\nPrevious Post:ҚАДР КЕЧАСИНИНГ ФАЗИЛАТЛАРИ\nNext Post:САЛАФИЙЛИКНИНГ КИРДИКОРЛАРИ


Шаҳрихонда туғилган уч эгизак - Исломжон, Абдуғани ва Каримжонлар дуркун улғаймоқда\n15:09 / 19.01.2017\nКурраи заминда фарзанд туғилганида томирлари мозийнинг тиниқ булоқларидан сув ичган ўзбегимчалик қувонадиган халқ бўлмаса керак. Шоирнинг: “Дунёда болам деб яшайди ўзбек” деб ёзгани ҳам бежиз эмас. Инсон борки, ўзидан зурриёд қолдириш, уни Ватан корига ярайдиган ва баркамол шахс қилиб тарбиялашни ўз олдига мақсад қилади. Оилада янги чақалоқ туғилганида у билан биргаликда олам-олам орзулар, умидлар сарчашмаси бунёд бўлади.\nЎтган йилнинг 17 июлида Андижоннинг Юқори Шаҳрихон қишлоғидаги Тумор маҳалласида истиқомат қилувчи Қорабоевлар оиласида қувонарли ҳодиса юз берди. Тўртта ўғил фарзандни вояга етказаётган Зоҳиджон ва Фотимахонлар оиласида бирданига уч ўғил фарзанд туғилди. Оилада тўрт ўғил - Машҳурбек, Самандар, Искандар ва Мансурбеклар вояга етмоқда эди.\nБахтли ота-она бу қувончли воқеадан шукрона келтириб, уч ўғилга Ўзбекистонинг биринчи Президенти шарафига - Исломжон, Абдуғани ва Каримжон деб исм қўйишди.\nАйни пайтда уч паҳлавон олти ойлик бўлди. Қорабоевлар хонадонида бўлганимизда Исломжон, Абдуғани ва Каримжонларни дуркун ва соғлом ўсаётганига гувоҳ бўлдик. Ширин болакайларни бекаму-кўст улғайишлари учун барча қулайликлар етарли. Маълумки, юртимизда ёш авлод тарбияси ва унинг соғлом вояга етиши учун барча шарт-шароитлар яратилган. Оила вилоят, туман ҳокимликлари ва маҳалланинг доимий эътиборида. Эгизакларни соғлигини Тумор қишлоқ врачлик пункти шифокори Абдумалик Абдураҳмонов назорат қилиб бормоқда. Она ва чақалоқларга алоҳида ҳамшира Барчиной Меҳмонова бириктирилиб қўйилган. Шифокорлар мунтазам равишда чақалоқларнинг ҳар томонлама соғ- саломат улғайишлари учун кўрикдан ўтказиб туришади.\n- Мен дунёдаги энг бахтли оналардан бириман,-дейди чақалоқларнинг онаси Фотимахон. – Яратган бизни оилага еттита ўғил фарзанд берганидан қувониб, турмуш ўртоғим билан уларга муҳтарам биринчи президентимизнинг исми-шарифларини қўйдик. Минг шукрки, фарзандларим обод ва озод юртда дунёга келди. Давлатимизнинг бутун дунё ҳавас қилгудек ютуқларга эришишида Ислом Абдуғаниевич Каримовнинг меҳнатлари беқиёс. Насиб қилса етти ўғлимиз у киши орзу қилганидек алпқомат, ватан келажагига ўз ҳиссасини қўшадиган илм ва ҳунарда ҳеч кимдан кам бўлмаган инсонлар бўлиб етишишади.\nЭлмурод Эрматов, Андижондан Kun.uz учун махсус


Жиззахлик ҳуқуқ фаоли Ўктам Пардаев ҳибсга олинди\n06 август 2020, Тошкент вақти: 21:19\nБугун жиззахлик 37 яшар Ўктам Пардаев Дўстлик туман Ички ишлар бўлими ходимлари томонидан ҳибсга олинди.\nБу ҳақда Озодликка маълум қилган фаолнинг укаси Шароф Пардаевга кўра, акасининг уйида тинтув ўтказилиб, унга тегишли айрим нарсалар мусодара қилинган.\nПардаевга нисбатан жиззахлик бир фермер аёлдан 500 минг сўм пора олганлик айби билан жиноят иши қўзғатилгани айтилаяпти.\nАсли касби мусиқашунос бўлган Ўктам Пардаев 2005 йилдан буён Ўзбекистон Инсон ҳуқуқлари Мустақил ташкилотининг Жиззах вилоят булими раиси вазифасида ишлаб келади.\nУ вилоятдаги болалар меҳнати билан боғлиқ вазиятни мониторинг қилиб келмоқда.\nЯқинда Ўктам Пардаев вилоят ОВИРидан "чиқиш визаси" учун топширган аризасига рад жавобини олгач эркин ҳаракатланиш ҳуқуқлари топталаётгани ҳақида Фуқаролик ишлари бўйича Жиззах шаҳар судига арз қилган эди.\nШаҳар суди Пардаев шикоятини қондирмаганидан сўнг ҳуқуқ фаоли вилоят суди ва Ўзбекистон Ички ишлар вазирлигига шикоят киритган эди.\nО.Н., гумон қилинувчи тариқасида ҳибсга олинган.\nАндижонда 18 ёшли йигит севган қизига гап отган 30 ёшли эркакни уриб ўлдирди. Бу ҳақда Ички ишлар вазирлиги ҳузуридаги Тергов департаменти хабар берди.\nХабарда айтилишича, 18 ёшли О.Н., 25 июль куни соат 22:30 да Асака тумани Қипчоқ МФЙ ҳудудида ўзининг яхши кўрган қизига гап отганлиги учун 30 ёшли Ж.Ў., билан ўзаро жанжаллашиб қолган.\nШундан сўнг О.Н., қўлидаги темир бўлаги билан Ж.Ў., нинг бош қисмига уриб, тан жароҳати етказган. Натижада Ж.Ў., оғир тан жароҳати олиб шифохонага ётқизилган.\nКўрсатилган тиббий муолажаларга қарамасдан Ж.Ў., жорий йилнинг 27 июль куни шифохонада вафот этган.\nҲолат юзасидан Асака тумани ИИБ ҳузуридаги Тергов бўлими томонидан жиноят иши қўзғатилган. О.Н., гумон қилинувчи тариқасида ҳибсга олинган.\nВафот этганларнинг асосий қисми Тошкент шаҳридан.\nСоғлиқни сақлаш вазирлигининг билдиришича, 4 август соат 23:30 ҳолатига кўра, коронавирусга чалинган беморлардан яна олти нафари вафот этди.\nВафот этганларнинг 4 нафари Тошкент шаҳридан. Сирдарё ва Тошкент вилоятларида 1 нафардан, коронавирусга чалинган бемор жон берди. Бу билан Ўзбекистонда коронавирусдан ўлганлар сони расман 165 нафарга етди.\nКоронавирусдан ўлганлар сони бўйича Тошкент шаҳри ва Тошкент вилояти етакчилик қилмоқда.\nШу кунгача Тошкент шаҳрида 105 нафар, Тошкент вилоятида 15 нафар, Бухоро, Жиззах, Сурхондарё вилоятларида 6 нафардан, Қорақалпоғистон Республикаси, Қашқадарё ва Наманган вилоятларида 5 нафардан, Навоий вилоятида 4 нафар, Самарқанд вилоятида 3 нафар, Андижон ва Сирдарё вилоятларида 2 нафардан, Фарғона ва Хоразм вилоятларида 1 нафардан бемор вафот этган.\nХитой, Ҳиндистон, Буюк Британия, Россия яқин вақт ичида вакцина ишлаб чиқаришни бошлаши хабар қилинмоқда.\nПрезидент Шавкат Мирзиёев 4 агустда ўтган видеоселектор йиғилишида Бош вазир ўринбосари Беҳзод Мусаевга хориж давлатларидан коронавирусга қарши вакцинани сотиб олиш имкониятларини ўрганиб чиқишни топширди.\nПрезидент матбуот хизматининг билдиришича, йиғилишда Хитой, Ҳиндистон, Буюк Британия, Россия фармацевтика компаниялари яқин вақт ичида вакцина ишлаб чиқаришни бошлаши ҳақида хабар қилинаётгани таъкидланган.\n“Бош вазир ўринбосари Беҳзод Мусаевга бир ҳафта муддатда етакчи олимлар ва тажрибали шифокорлар билан маслаҳатлашган ҳолда, вакцинани харид қилиш ва мамлакатимиз аҳолиси вакцинациясини амалга ошириш йўлларини пухта ўрганиб чиқиш топшириғи берилди”,- дейилади хабарда.\nЙиғилишда маълум қилинишича, Ўзбекистонда коронавирусга қарши кураш юзасидан қўшимча чоралар кўрилди. Жумладан, охирги 20 кунда коронавирусни даволаш ўринлари 3,5 баробарга кўпайтирилди ва қарийб 65 мингтага етказилди.\nЖойларга қўшимча равишда қарийб 800 та тез тиббий ёрдам машиналари етказиб берилди. Қўшимча 4 мингта нафас бериш ускуналари (ЎСВ, портатив сунъий нафас бериш аппарати, кислород концентратори) олиб келиниб, уларнинг сони 6,5 мингтага етди.\nЖорий йил бошидан бери Сурхондарё вилояти божхона бошқармаси тасарруфидаги ташқи иқтисодий фаолият божхона постлари орқали вилоятдан жами 29,4 миллион АҚШ долларлик 20 минг тоннадан ортиқ ловия маҳсулотлари хорижга экспорт қилинган. Бу ҳақда “Дунё” ахборот агентлиги вилоят божхона бошқармасидаги ўз манбаси маълумотига таянган ҳолда хабар қилди.\nҚайд этилишича, экспорт қилинган ловиянинг асосий харидорлари Покистон ва Афғонистон давлатлари бўлиб ҳисобланади.\nПандемия бошланган 2020 йилнинг март ойидан шу кунга қадар Афғонистон ва Покистон давлатларига 24,2 миллион АҚШ долларлик 14,1 минг тонна ловия экспорт қилинган.\nБу икки давлатга жорий йил бошидан бери Сурхондарё вилоятидан 9,4 миллион АҚШ долларлик мош ва 2,2 миллион АҚШ долларлик нўхат маҳсулотлари ҳам сотилгани айтилмоқда.\nЎзбекистон президенти Ш. Мирзиёев 2020-2025 йилларда мамлакат статистикасини ривожлантиришнинг миллий стратегиясини тасдиқлади.\n“Ўзбекистон Республикасининг миллий статистика тизимини янада такомиллаштириш ва ривожлантириш чора-тадбирлари тўғрисида”ги президент қарорида Давстатқўмнинг расмий статистикани шакллантириш билан боғлиқ ўз ваколатларини барча давлат органлари ва ташкилотларидан мустақил равишда амалга ошириши белгиланган.\nУнда статистика органларининг қонуний фаолиятига, шу жумладан, расмий статистика ҳисоботлари ва кузатувларини ўтказиш ҳамда уларни нашр қилиш ва эълон қилиш жараёнларига ҳар қандай аралашишга йўл қўйилмаслиги урғуланган.\nҲужжатда миллий стратегиянинг Жаҳон банки кўмагида ишлаб чиқилгани урғуланиб, уни амалга ошириш бўйича “Йўл харитаси” ҳам тасдиқланган.\nМиллий статистика тизимини такомиллаштиришнинг устувор йўналишлари ўлароқ қуйидаги белгиланган:\nидоравий маълумотлар базаларини ягона маълумотларни бошқариш тизимига интеграция қилиш орқали кузатувларни босқичма-босқич оптималлаштириш ва респондентлардан ҳисобот топшириш юкини камайтириш;\nстатистика маълумотларидан фойдаланувчилар билан самарали ҳамкорлик сиёсатини йўлга қўйиш ва мавжуд статистика маълумотлари тўғрисида жамоатчиликни хабардор қилиш орқали фойдаланувчиларнинг статистика ахборотларига бўлган ишончини ошириш ва б.\nҚарор билан Давлат статистика қўмитасига бошқа расмий статистика ишлаб чиқарувчиларнинг статистика методологияларини халқаро стандартларга мувофиқлиги юзасидан аудитдан ўтказиш ва аудит натижаларига кўра, вазирлик ва идораларга бажарилиши мажбурий бўлган тақдимномалар киритиш ҳамда кузатувларни ўтказиш, расмий статистика материалларини шакллантириш ва таҳлилларни амалга ошириш мақсадида вазирлик ва идораларнинг ахборот тизимлари билан ўзаро электрон боғланиш ҳуқуқлари берилган.\nШунингдек, қўмита ҳузурида ўз ишини жамоатчилик асосида олиб борадиган, доимий фаолият юритувчи маслаҳат-кенгаш органи ҳисобланадиган Жамоатчилик кенгаши фаолият юритиши қайд этилган. Унинг зиммасига қўмита фаолиятини такомиллаштириш бўйича таклифларни ва фойдаланувчиларнинг расмий статистика маълумотларига бўлган эҳтиёжларини қаноатлантириш механизмларини ишлаб чиқиш, статистика маълумотларининг шаффофлиги, ошкоралиги ва қулайлигини оширишни таъминлаш, Давстатқўм томонидан долзарб, сифатли ва ишончли статистиканинг шакллантирилишига кўмаклашиш ва бошқа вазифалар юклатилган.\nЖамоатчилик кенгашига НҲТ, тадбиркорлар, олимлар, журналистлар ҳамда маҳаллий ва хорижлик экспертлар жалб этилиши айтилмоқда.\nЖорий йилнинг 4 август куни Тошкент вақти билан 02:59 да Қозоғистонда зилзила рўй берган. Бу ҳақда Фавқулодда вазиятлар вазирлигининг Сейсмопрогностик мониторинг маркази маълум қилди.\nЗилзила эпимаркази Ўзбекистон пойтахти Тошкентдан шимолий-шарқий йўналиш бўйича 59 километр нарида бўлган. Ер силкиниши кучи Тошкент шаҳрида 3 баллни ташкил этган.\nШу куни Тошкент вақти билан 08:31 да Тожикистонда ҳам зилзила содир бўлган. Бироқ бу зилзила, Сейсмопрогностик мониторинг маркази маълумотига кўра, Ўзбекистон ҳудудида сезилган эмас.\nянгиланди Ўрикзорликлар ўз даҳасининг Тошкент вилоятига қўшилишига оид президент маъқуллаган режага норозилик билдирди(ВИДЕО)


6 нафар хотин-қизга даволаниш учун йўлланма берилди | Ўзбекистон Халқ демократик партияси\n2021-06-08 18:06:20 506\nЎзбекистон ХДП Навоий вилоят ва Навбаҳор туман кенгашлари ҳамда туман тиббиёт бирлашмаси ҳамкорлигида “Хотин-қизлар саломатлигини мустаҳкамлаш ва тиббий маданиятини ошириш ойлиги” лойиҳаси доирасида тиббий кўрик, спорт мусобақалари ташкил этилди.\nТадбир тумандаги 36-умумтаълим мактабида 100 метрга югуриш марафони ва шахмат-шашка беллашувлари билан бошланди. Унда фаол иштирок этган хотин-қизлар партиянинг эсдалик совғалари билан тақдирланди.\nШунингдек, тадбир доирасида 9-оилавий поликлиникада “Бурқут”, “Ўзбекистон”, “Ғужбоғ”, “Навбаҳор”, “Янги йўл” ҳамда “Пахтакор” маҳаллалари аҳолиси учун тиббий кўрик ташкил этилди. Унда гинеколог, педиатр, стоматолог, нервпатолог, кардиолог, ортопед ва бошқа мутахассислар ижтимоий ҳимояга муҳтож, камбағал оилалардаги аёллар, болалар ва пенсионерлардан 800 нафарга яқинини тиббий кўрикдан ўтказди. Бундан ташқари, 3, 4-гуруҳга кирувчи 40 нафар фуқаро, 14 нафар бола тиббиёт ходимлари томонидан чуқурлаштирилган текширувдан ўтказилди.\nТиббий кўрик давомида 51 нафар фуқарода турли касалликлар аниқланди. Улар тегишли тавсиялар, 6 нафар хотин-қизга даволаниш учун йўлланма берилди.\nТадбир давомида халқ депутатлари Навбаҳор туман Кенгаши депутати Ф. Раҳимова, шифокорлар иштирокчиларга соғлом турмуш тарзига амал қилишнинг, спорт билан мунтазам шуғулланишнинг, овқатланиш рационига амал қилишнинг аҳамияти ҳақида маълумотлар бердилар.


Смартфон бозорида лидер ўзгарди, Xiaomi эса Apple’га деярли етиб олди! - Terabayt.Uz\nЖорий йилнинг август ойида дунё смартфон бозорида муҳим ўзгаришлар рўй берган. Бу ҳақда Counterpoint Research таҳлилчилари маълумотларига таяниб Жанубий Кореянинг Yonhap ахборот агентлиги хабар бермоқда.\nМанбага кўра, август ойида сотилган смартфонлар сонига кўра Samsung биринчи ўринга чиқиб олган. Жаҳон бозорида унинг улуши 22 фоизгача кўтарилган. Шу пайтгача етакчи бўлиб келаётган Huawei ҳиссаси эса камайиб, августда 16 фоизни ташкил этган – иккинчи ўрин. Жанубий кореяликларнинг бу ютуғида Ҳиндистон бозорининг аҳамияти қатта; Huawei смартфонлари эса у ерда расман тақдим этилмаган.\nКучли учликни 12 фоизлик ҳисса билан яна бир етакчи смартфонсоз – Apple якунлаб турибди. Лекин қизиғи – Xiaomi аллақачон унга етай деб қолган: хитойлик бу компания ўтган ойда дунё смартфон бозорининг 11 фоизини эгаллаган.\nМутахассисларнинг фикрича, 30 сентябрь куни Xiaomi Mi 10T, Mi 10T Lite ҳамда Mi 10T Pro смартфонларини намойиш этгач, «Хитойча Apple» ҳатто купертиноликлардан ўзиб кетиши ҳам мумкин. Лекин шундай бўлган тақдирда ҳам, бу кўпга чўзилмайди – iPhone 12 туркуми тақдимотидан сўнг Apple савдо кўрсаткичлари ортиши аниқ.\nЎҚИНГ: Redmi энг арзон смартфонини ҳам энг кучли модификацияда чиқарди\n#Apple #Apple iPhone #Huawei #Samsung #Xiaomi #андроид смартфон #смартфонлар


Навоийда олтин қазиб олиш билан шуғулланган гуруҳни қум босиб қолди\nИнтернетда Зарафшонда олтин қазиш ниятида бўлган ўнлаб кишиларни қум босиб қолгани ҳақида хабар тарқалганди. Kun.uz манбаси маълумотига кўра, қурбонлар сони 4 нафарни ташкил этмоқда.\nНавоий вилоятида таркибида олтин бўлган рудани қазиб олиш жараёнида бир гуруҳ фуқароларни қум босиб қолди. Навоий вилояти Фавқулодда вазиятлар бошқармаси ахборот хизмати Kun.uz’га ҳудудда шундай фожиа рўй берганини ва бу ҳодиса оқибатида 4 киши ҳалок бўлганини тасдиқлади.\nМаълум қилинишича, воқеа 13 ноябрь куни Конимех туманининг Караката овулида жойлашган Лолазор номи билан аталувчи чўл ҳудудида (Конимех тумани марказидан 250 км, Зарафшон шаҳри марказидан 60 км узоқликда) содир бўлган.\nТаркибида олтин бўлган рудани қазиб олиш жараёнида бир гуруҳ кишилар қум остида қолган. Оқибатда 4 киши – Бухоро вилоятининг Шофиркон туманида яшаган Шоҳрух Аҳадов (23 ёш), Азмиддин Раҳмонов (47 ёш), Бобомурод Ҳикматуллаев (28 ёш) ҳамда Навоий вилоятининг Навбаҳор туманида истиқомат қилган Ўктам Қодиров (33 ёш) воқеа жойида вафот этган.\nБундан аввалроқ, ижтимоий тармоқда Зарафшон шаҳри яқинида олтин қазиш ниятида бўлган 40-50 кишини қум босиб қолгани ҳақида хабар тарқалганди. Фавқулодда вазиятлар вазирлиги бу хабар юзасидан расмий муносабат билдириб, Навоий вилояти ФВБга ҳозирча бу ҳодиса ҳақида хабар келиб тушмагани, ҳозирда тегишли хизматлар билан ҳамкорликда суриштирув ишлари олиб борилаётганини маълум қилганди.\nҚайд этиш керакки, бу Навоий вилоятида ноқонуний олтин қазиб олиш чоғида инсонлар ҳалок бўлиши билан боғлиқ илк ҳолат эмас. 2021 йилнинг 12 июнь куни Хатирчи туманининг Оқтепа маҳалласида ташландиқ кондан олтин қазиб олиш ниятида бўлган 4 киши чиқинди газдан бўғилиб, вафот этганди.


Валюта "қора бозор"и ҳомийлари ким?\nТошкентда валюта “қора бозори”га ҳомийлик қилган милиция ходимлари турли муддатларга озодликдан маҳрум қилинганлар.\nБироқ валюта “қора бозори”ни яхши ўрганган ўзбекистонлик кузатувчилар бу бозор оддий валютафурушдан тортиб, банк ходимлари ва ҳуқуқни муҳофаза қилувчи органлар раҳбарларини ўзига бирлаштирган бир тизим эканлигини айтмоқдалар.\nЎзбекистон Марказий банкининг 9 сентябрда белгилаган 1 АҚШ долларининг сўмга нисбатан расмий курси 1739 сўм 47 тийин.\nШу куни Тошкент “қора бозорида” бир АҚШ доллари 2500 сўмдан сотиб олинди.\nОрадаги фарқ 760 сўм. Бу яқин 33 фоиз фарқ дегани. Агар ҳар бир доллардан шунча қоладиган бўлса, 100 доллардан 76 минг сўм, минг доллардан 760 минг сўм қолади.\nЎзбекистон “қора бозори”да эса ҳар куни ўн минглаб, юз минглаб, балки миллионлаб доллар айланади.\n"Қора бозор"га "бегона" милициялар қамалди\n“Қора бозор”нинг Ўзбекистондаги ҳаёти эркин. Тошкентнинг ҳар бир бозорида бундай норасмий бозорлар фаолият юритади. Бу бозорларнинг маъмурияти ҳам, ўша ердаги милиция ходимлари ҳам, миллий хавфсизлик хизмати ходимлари ҳам бу бозорларда қўлида даста-даста пул ушлаб, “доллар оламан” деб, гердайиб турган валютафурушларни ҳам яхши билади.\nҲукумат одамлари валютафурушларнинг ғайриқонуний тарзда фаолият юритаётганини ҳам яхши билади, бироқ уларга ҳеч ким тегмайди. Асосан Ўзбекистон вилоятларидан бўлган бу валютафурушларнинг ўз тиллари билан айтганда “криша”лари, яъни “том”лари бор.\nБу “том”лар ким эканлигини ҳам ҳеч ким билмайди. Ора-сирада валютафурушлардан кимлардир ёки уларнинг “криша”лари қамоққа олингани ҳақида хабарлар пайдо бўлади.\nУзметроном Интернет сайти ҳам шу ҳақда ёзди. Тошкентда валюта “қора бозори”га ҳомийлик қилган милиция ходимлари турли муддатларга озодликдан маҳрум қилинганлар, деб.\nУзметроном буни “майда балиқ ови” деб атади.\nБироқ, Тошкентда милиция ходимларининг қамоққа олингани ва озодликдан маҳрум этилгани, тошкентлик тадбиркор Ботиржон иборасича, “галочка” учун, яъни ҳукумат бу тизимдаги ноқонуний ишларга қарши курашаётганини кўрсатиш учундир:\n- Ҳаммаси мафиянинг одамлари-ю. Бемалол қилгани қиляпти. Коррупцияга қарши ташкилот бору, жиноятга қарши - ўшалар гўё милицияларни қўлга олган. Юнусобод бозорида бир долларчи хотин бор эди. Жуда катта иш қиларди. Шуни олган эди, яна қўйиб юборди. Пулини олиб, қўйиб юборди. Номига бир-икки кун қамаб қўяди. Катталарига тегмайдию, кичикларини олиб бориб қамайди. Қолганлари юраверади. "Балиқ бошидан сасийди" дейдию. Худди шунақа сасиб, дабдаласи чиқиб кетди буларнинг, - дейди тадбиркор Ботиржон.\nКоррупция эски қанотларини қайчилаяпти\n“Эзгулик” инсон ҳуқуқлари жамияти фаоли Абдураҳмон Ташанов эса, бу ҳолатни чиройли ибора билан атади, яъни “коррупция қанотларини янгилаяпти”, деди:\n- Бундай ҳолатлар илгари жуда кўп бўлган. Чунки коррупция ўзининг қанотларини янгилаб туради, эскирган қанотларини кесиб ташлайди. Ўзбекистонда иқтисодиёт шу тариқа турадиган бўлса, қора бозор ҳеч қачон йўқолмайди. Демак, унинг “кришалари” ҳам йўқолмайди. У тўғридан-тўғри манфаатдор гуруҳларга хизмат қиладиган бир бозор. Бу биргина Ўзбекистонда эмас, балки барча ривожланаётган давлатларда бор нарса, яъни ҳуқуқни муҳофаза қилувчи идоралар билан жиноий гуруҳлар бир даражада ўсиши қонуният бўлиб қолди.\nВалюта “қора бозори”ни бошқарадиганлар ҳуқуқни муҳофаза қилиш органларининг энг юқори бўғинлари, ўша коррупцияга қарши кураш бошқармаси бошлиқлари ҳисобланади, - дейди Абдураҳмон Ташанов.\nВалюта "қора бозор"идан ким манфаатдор?\nЎзбекистонлик ёш иқтисодчи Аҳмаджон Комиловнинг айтишича, валюта қора бозорининг фаолият юритишидан, энг аввало, банк ходимлари ва банк ходимларига тегишли одамлар манфаатдор:\n- Буни сизга очиғини айтсам, банкда танишим айтган. Банкда валюта бўлими шаҳобчаларига валюта чиқаради ўзи аслида. Лекин ҳеч бир оддий фуқаро кўрмайди ўша валюта шоҳобчасига бориб сотиб олганни. Чунки улар чиқиши билан банкка тегишли бўлган одамлар аллақачон у валютани сотиб олиб бўлади ва қора бозорда оддий халққа сотадилар. Бу Марказий банкдан назорат қилиб келинадиган жараëн. Буни ҳамма билади. Ўзбекистондаги ҳуқуқ-тартибот идоралари ҳам билади уни. Валютани ким олаëтгани, қаерга сотаëтганини уларнинг ўзи ҳам билади.\nБаъзи бир жиноий гуруҳлар шу нарса бўйича алоҳида, мустақил иш қилади. Алоҳида, мустақил иш қилиб, жиноий гуруҳларни кришоват қилган, уларга ҳомийлик қилган милицияларни, уларнинг назоратида бўлмаган жойда шунақа иш қилганларни суд қилган бўлишлари мумкин. Аслида бу нарсаларнинг ҳаммаси давлат одамларининг назоратида. Бу нарсани очиқ-ойдин ҳамма билади. Буни тўғирлаш йўлларини ҳам билади. Фақат шу курслар орасидаги фарқ 30 фоиз бўлганлиги ва бу мўмай даромад манбаи эканлиги учун ҳам бу нарсага индамай туришибди, - дейди иқтисодчи Аҳмаджон Комилов.\n"Қора бозор"нинг антиқа ҳимоячилари\nТошкентда банкларнинг валюта айирбошлаш шаҳобчалари жуда кўп, улар бозорларда, кўчаларда жойлашган. Бироқ тошкентликларнинг айтишларича, бу шаҳобчалардан валюта сотиб олишнинг умуман имкони йўқ.\nТошкентлик пенсионер Озода аянинг айтишича, валютачилар “мафия”си оддий одамларни валюта шаҳобчаларига яқинлаштирмасликнинг антиқа усулини ўйлаб топишди. "Ҳар бир валюта шаҳобчасининг олдида доим уч-тўрт нафар шаллақи хотинлар навбатчилик қилади ва доллар сотиб олмоқчи бўлган одамни аввал “навбатга ёзил” деб, йўлдан қайтаради, қайтмагач провакация уюштиради", дейди Озода ая.\n- Мен "доллар оламан" деган эдим, қўлтиқлаб олиб бориб ташлади у ëққа.\nОзодлик: Ким олиб бориб ташлади?\n- Ўша ердаги клиентларнинг овчаркалари.\nОзодлик: Улар кимлар?\n- Аëллар. Биттасини уриб синдиришган экан. Сал каттароқнинг одами экан. Каттароқ одамнинг қариндошини уриб, синдириб қўйишибди доллар олгани келган экан. Ҳозир қамашибди бир 10 таси.\nОзодлик: Қандай аëллар булар?\n- Сиз билан менга сўз берадиган одамлар эмас булар. “Сенга нимага керак?” дейди. "Ўлимлигимга тайёрлаб қўйишим керак, биласиз-ку, аëл киши пулни ишлатиб юборади” десам, “Ҳа, гўрковлар долларда кўмадиган бўлибдими?” дейди.\nОзодлик: Навбатдан олиб чиқиб ташлайдими?\n- Очередда турган бўлсангиз, ўзининг одамини қўяди-да, сизни олиб чиқиб ташлайди бу ëққа.\nОзодлик: Агар ҳаққингизни талаб қилсангиз-чи?\n- Гапиртирмайди. Сўкиб, уришиб кетишади ҳаммаси.\nОзодлик: Шаҳобчада ўзи доллар бўлармиди? Оламан десангиз берармиди?\n- Сумка-сумка алмаштириб кетишади, бу ëқдан сотишади. "Сенга ким ўргатди" деб, долларчининг бошлиғи келибди менга. “Нимага ўргатади? Менинг унақа пулим йўқ. Ўзимнинг бор пулимга олаяпман” десангиз ҳам қулоқ солмайди, - дейди Озода ая.\nЎзбекистонда хориж валютасининг расмий ва “қора бозор” курси ўртасида катта фарқ бўлиб келган. Кузатувчиларнинг айтишларича, Ўзбекистон мустақил ҳамдўстлик давлатлари орасида ягона шундай давлат бўлиб қолмоқда.\n2003 йилда Ўзбекистон ҳукумати валюта конвертацияси очилганлиги эълон қилган ҳамда бир мунча вақт валютанинг расмий ва бозор курси ўртасидаги фарқ катта бўлмаган эди.\nБироқ 2005 йилдан бошлаб валютанинг “қора бозор” курси яна ўса бошлади.\nБунинг сабаблари эса бошқа бир мавзудир.


Ижара шартномасини нотариус тасдиқлаши шарт\n18 январ 2021, Тошкент вақти: 21:21\nЎзбекистон президенти қарори Тошкентга ишлагани бормоқчи бўлган вилоятликларни боши берк кўчага киритиб қўйди.\n2012 йилнинг 1 январидан бошлаб Ўзбекистонда нотариус тасдиғидан ўтмаган уй-жой ижара шартномаси тан олинмайди ва томонлар жаримага тортилади. Бироқ, бугун Тошкентда яшаётган аксарият ўзбекистонликлар вилоятлардан келганлиги ва уларнинг расмий қайдлари бўлмаганлигини ҳисобга оладиган бўлсак, уларнинг олдида яна янги бир муаммо пайдо бўлди. Доимий ёки вақтинчалик яшаш учун расмий қайди бўлмаган фуқаролар билан ижара шартномалари тузилмайди.\nЎзбекистонда фуқаролар нотариус тасдиғисиз имзолаган ижара шартномалари аниқланган тақдирда томонлар жаримага тортилади.\nБу ҳақдаги ўзгартишлар 2012 йилнинг 1 январидан Ўзбекистон Фуқаролик кодекси ва бошқа тегишли меъёрий ҳужжатларга киритилди.\nКўп йиллардан бери кўчмас мулк олди-сотдиси билан шуғулланиб келаётган тошкентлик Мастура опанинг айтишича, илгари ижара шартномаларининг ноатриусдан тасдиқлаш шарт бўлмаган. Бу шартномаларга кўра, уй эгалари олинаётган ҳақдан давлатга 10 фоиздан солиқ тўлаб келагн. Шартнома тузмаган уй эгалари эса, солиқдан бўйин товлаб келган.\nМаклер Мастура опа фикрича, жорий қилинаётган янги тартиб, биринчи навбатда, пойтахт Тошкентда уйларнинг ижарага берилишини тартибга солишга қаратилган:\n- Бу тартибга солиш. Бу ерда энди маҳалла, домкомларга топшириқ берилади. Қайси уйлар ижарага топширилишини домкомлар яхши билади. Энди ижара берувчи ҳар йилда бир бор декларацияда даромадни кўрсатиб, бундан солиқ тўлайди,- дейди Мастура опа.\nБироқ, маклер айтаётган "тартибга солиш" Тошкентга вилоятлардан келаётган фуқаролар дуч келадиган муаммолар сонини кўпайтирадиган кўринади. Исмини ошкор этмаган Тошкент шаҳридаги нотариуслардан бирининг айтишича, ижара шартномасини имзолаш учун фуқаронинг Тошкент шаҳрида доимий ёки вақтинчалик пропискаси бўлиши шарт:\n- Ҳамма документларни йиғишади. Уй эгаси қарзи йўқлиги ҳақидаги маълумотнома, ижарада турадиган одамларнинг пропискаси ҳақидаги маълумотнома, МБТИдан (Техник инвентаризация бюроси-таҳр.) маълумотнома, шу ҳаммаси битгандан кейин уйда пропискада турадиган бошқа оила аъзолари ҳам розилик беради. Ижарада турувчининг пропискасини паспортний стол ҳал қилади,- дейди Тошкентдаги нотариуслардан бири.\nТошкент шаҳар 1-нотариал идора ходими ҳам пропискасиз ижара шартномаси тузилмаслигини тасдиқлади:\n- Олдин Тошкент шаҳрида вақтинчалик рўйхатда турилади, кейин шартнома имзоланади,- дейди нотариус.\nЛекин ўз навбатида, вилоятдан келган фуқаро пойтахтда вақтинчалик пропискада туриш учун уйни ижарага олганини тасқдиловчи шартномани кўрсатиши керак. Яъни, пропискасиз шартнома имзоланмайди, шартномасиз прописка бўлмайди. Бу бошқотирманинг жавоби қандай бўлади?\nБу савол устида пойтахтдаги нотариусларнинг ўзлари ҳам бош қотирмоқда:\n- Энди бу савол ҳозир бизни ҳам ўйлантиряпти. Энди Адлия вазирлиги буни бир ечимини топар, балки бизларга бир тушунтириш берар ёки хат туширар,- дейди Тошкент шаҳар 1-нотариал идора нотариуси.\nНотариус тасдиғисиз кўчмас мулкини ижарага берган фуқароларни жаримага тортиш тартиби 1 февралдан бошланади.\nЎзбекистон Президенти Ислом Каримов республикадаги қатор қонунларга ўзгартиш ва қўшимчалар киритиш тўғрисидаги лойиҳани 30 декабр куни имзолади ва шу қонунга мувофиқ квартира шартномаларини нотариус тасдиғидан ўтказиш мажбурияти 1 январдан кучга кирди.\nЭндиликда бу тартибни бузган фуқароларга энг кам иш ҳаққининг 5 баробаридан 10 баробарига қадар жарима солинади.\nШунингдек, 1 февралдан бошлаб сотиб олган кўчмас мулкини ўз вақтида расмийлаштирмаган шахслар ҳам энг кам иш ҳаққининг 1 баробаридан 5 баробарига қадар жаримага тортиладиган бўлди.


Байрамингиз муборак бўлсин, азиз аёллар! – Ўзбекистон кимё ва фармацевтика саноати ходимлари касаба уюшмаси\nМана неча йилларки, “8 март — Халқаро хотин-қизлар куни” байрами кенг нишонланиб келинади. Шунга қарамай ушбу байрамнинг шукуҳи юртимизнинг ҳар бир гўшасида, муассаса ва ташкилотларда, маҳалла ва хонадонларда ўз тароватини билдириб туради.\nАйтадиларки, саодатли, тинчлик ва фаровонлик барқарор бўлган юртнинг аёллари, оналарининг қалбларида шукроналик, кўзларида шодлик намоён бўлади. Бугун сизнинг юзингиз нурли, кўзларингизда эса ҳаёт қувончи намоён.\nШу фурсатдан фойдаланиб, Сиз азиз аёлларга олиб бораётган фаолиятингизда муваффақиятлар тилаймиз, яқинларингиз бахтига соғ-саломат бўлинг, оилангиз тинч, фарзандларингиз бахтиёр, хонадонингиз қувончларга бой бўлсин!\nГўзал айёмингиз муборак бўлсин азиз аёллар!\n“UZ-POTASH” жамоаси 1-ўринни эгаллади\n07.05.2019 07.05.2019 kimyo\n«MAXAM-CHIRCHIQ» АЖда САЙЁР ЎҚУВ СЕМИНАР!\n22.04.2021 23.04.2021 kimyo


Уламолар «Ихвон ал-Муслимийн» жамоати ҳақида » Тавҳид\nУламолар «Ихвон ал-Муслимийн» жамоати ҳақида\n1,340 марта ўқилган\nСуннат уламоларининг «Ихвон ал-Муслимийн» жамоати ҳақидаги сўзлари\nАллоҳга ҳамд бўлсин, Расулуллоҳ соллаллоҳу алайҳи ва салламга ва у зотнинг оилалари, саҳобалари ва у зотнинг ҳидоятларига эргашганларга саловот ва саломлар бўлсин!\nҚуйида келтириладиган сўзлар Суннат уламоларининг «Ихвон ал-Муслимийн» жамоати ҳақидаги баъзи фатволаридир.\nСалафий аллома, шайх Абдулазиз ибн Боз роҳимаҳуллоҳ фатволари\nРоҳимаҳуллоҳдан сўралди: Алллоҳ сизга яхшиликни насиб этсин! Набий соллаллоҳу алайҳи ва салламнинг ҳадисидаги «Умматим келажакда етмиш уч фирқага бўлинади. Биттасидан бошқа ҳаммаси дўзахга киради» деб айтган сўзлари. Айтингчи «Таблиғ» жамоати ўз ширк ва бидъатлари билан, худди шунингдек «Ихвон ал-Муслимийн» жамоати ўзидаги гуруҳланиши ва бошлиқларга қарши чиқиши билан ушбу ҳалок бўлгувчи фирқаларга кирадими?\nЖавоб: Етмиш иккитасининг ичига киради. Ва худди шундай, «Аҳли суннат вал жамоат»нинг ақидасига хилоф қилганлар ҳам, етмиш иккита ичига киради. Чунки «умматим» деган сўздан мурод, «уммати ижоба»дир. Яъни, Аллоҳга ижобат қилиб, унга эргашишликни зоҳир қилганлар етмиш учта фирқа бўлиб, уларнинг ичидан нажот топгувчи ва саломат қолгувчиси эса, унга эргашиш билан бир қаторда, динда истиқомат қилгани-мустаҳкам турганидир. Қолган етмиш иккита фирқа эса, улар ичида кофирлари, осийлари ва бидъатчилари бўлиб, улар бир неча қисмдир.\nСавол: Яъни, бу иккита фирқа, етмиш иккитаданми?\nЖавоб: Ҳа, етмиш иккитанинг ичидадир.\nУшбу сўзлар шайх роҳимаҳуллоҳнинг вафотларидан икки йил олдин, Тоиф шаҳрида ёзиб олинган кассетадан олинди.\nРоҳимаҳуллоҳдан сўралди: Ҳурматли шайх, «Ихвон ал-Муслимийн» ҳаракати Мамлакатга (яъни Саудия Арабистонига) яқиндан кириб келди. Ва толиби илмлар орасида тарқалди. Бу ҳаракат ҳақида сизнинг фикрингиз қандай? Ва бу ҳаракат «Аҳли суннат вал жамоат»нинг манҳажига қанчалик мувофиқ келади?\nЖавоб: «Ихвон ал-Муслимийн» ҳаракатини чуқур назар солувчи илм аҳли танқид қиладилар. Чунки, уларда Аллоҳнинг тавҳидини ёйишлик, ҳамда ширк ва бидаътларни инкор қилишлик йўқдир. Уларнинг ўзларига хос бир услублари бўлиб, ундаги камчилик эса, Аллоҳга чақиришдаги сусткашлик ва «Аҳли суннат вал жамоат» ушлаган саҳиҳ ақидага йўналтиришлик йўқлигидир. «Ихвон ал-Муслимийн» «Салафий» даъватига эътибор қилишлари керак. Ҳамда, Аллоҳнинг тавҳидига чақиришлари, қабрга сиғинувчиларни инкор қилишлари, ўликларга боғланиб қолиб, қабрдаги Ҳусайн, Ҳасан, Бадавий ва ҳоказолардан ёрдам сўрагувчиларни инкор қилишлари керак. Улар мана шу аслларнинг асли бўлган нарсага эътибор қилишлари керак. Айтмоқчиманки, Аллоҳдан бошқа илоҳ йўқ деган сўз диннинг аслидир. Набий соллаллоҳу алайҳи ва саллам ҳам Маккада аввал Аллоҳнинг тавҳидига, «Ла илаҳа иллаллоҳ»нинг маъносига чақирдилар. Аҳли илмларнинг кўпчилиги «Ихвон ал-Муслимийн»ни ушбу нарсада танқид қиладилар. Яъни, уларда Аллоҳнинг тавҳидини ёйишга ва Унга ихлос қилишга чақириқ йўқлигини, ҳамда илмсизлар пайдо қилган ўликларга боғланиш ва улардан ёрдам сўрашни, уларга назр қилиб қурбонлик қилишни инкор қилмасликларини танқид қиладилар. Бу эса катта ширкдир.\nЯна уларни суннатга эътиборсизликларини, уни ўрганишга эътиборсизликларини, ҳадиси шарифни билиш ва уммат салафлари қандай ҳукмлар устида бўлганликларини билишга эътиборсизликларини ҳам танқид қиладилар. Яна биродарларимиздан улар ҳақидаги кўп танқидларни эшитаман. Аллоҳдан уларни Ўзи муваффақ қилишини, уларга ёрдам беришини ва аҳволларини ислоҳ қилишини сўраймиз!\nУшбу сўзлар «ал-Мажалла» журналининг 806-сонидан келтирилди.\nШом муҳаддиси, салафий аллома, шайх Муҳаммад Носириддин Албоний роҳимаҳуллоҳ\n«Ихвон ал-Муслимийн»ни «Аҳли суннат» дейишлик тўғри бўлмайди. Чунки улар суннатга қарши курашадилар.\nУшбу сўзлар Риёздаги «Минҳажус суннат» тасжилотининг «Жамоатут таблиғ» ва «Ихвон» жамоатлари ҳақидаги фатволар ёзилган кассетадан олинди.\nСалафий аллома, шайх Муҳаммад ибн Усаймин роҳимаҳуллоҳнинг жамоатларнинг кўпайиши борасидаги фатволари\nРоҳимаҳуллоҳдан сўрашди: Аллоҳнинг Китобида ва Набий соллаллоҳу алайҳи ва салламнинг суннатларида жамоатларнинг бир нечта бўлишига ва биродарларнинг бўлинишига бирор далил борми?\nЖавоб: На Китобда ва на Суннатда гуруҳлар ва жамоатларнинг кўпайишига далил бор бўлиб, балки аксинча бу нарса қораланади. Аллоҳ таоло айтади: «(Эй Муҳаммад соллаллоҳу алайҳи ва саллам), сиз динларини бўлиб, ўзлари ҳам турли тўдаларга – ҳизбларга бўлиниб олган кимсалар тўғрисида бирон нарсада (масъул) эмассиз. (Яъни, улар сизга уммат эмаслар). Уларнинг ишлари фақат Аллоҳнинг Ўзига ҳавола. Кейин (қиёмат кунида) У Зот уларга қилиб ўтган ишларининг хабарини берур» (Анъом: 159).\nВа яна Аллоҳ таоло шундай деди: «Ҳар бир ҳизб-фирқа фақат ўз олдиларидаги нарса билан хурсанддилар» (Рум: 32).\nШак-шубҳасиз ушбу гуруҳлар Аллоҳ таоло буюрган буйруққа, балки ушбу қовлида Аллоҳ таоло тарғиб қилган ишга зид келяпти: «Шак-шубҳасиз, (барчангизнинг) миллатингиз (яъни, динингиз) бир миллат (яъни, исломдир). Мен эса сизларнинг Роббингизман, бас, Мендангина қўрқингиз» (Мўминун: 52).\nСавол: Баъзилар даъват фақат бирор гуруҳ остида бўлсагина кучли бўлади дейдилар?\nЖавоб: Биз буни тўғри эмас деб айтамиз. Балки даъват, инсон Аллоҳнинг китоби ва Расулуллоҳ соллаллоҳу алайҳи ва салламнинг суннатлари остида бўлганидагина ва Набий соллаллоҳу алайҳи ва салламдан ва хулафои рошидийндан келган асарларга эргашиши билангина кучли бўлади деб айтамиз.\n(Ушбу сўзлар шайх Робиъ ал-Мадхалий ҳафизаҳуллоҳнинг «Жамоатлар эмас, биргина жамоат» китобларидан олинди).\nФазилатли шайх, аллома Солиҳ ибн Фавзон ал-Фавзон ҳафизаҳуллоҳнинг фатволари\nҲафизаҳуллоҳдан сўрашди: Мана бу жамоатлар ҳалок бўлгувчи етмиш иккита фирқага кирадими?\nЖавоб: Ҳа, ўз даъватларида, ақидаларида ва иймон усулларида ўзларини Исломга нисбат берадиган, лекин «Аҳлис суннат вал жамоат»га хилоф бўлган ҳар қандай мухолиф, етмиш икки фирқага киради ва айтилган ваъид уларни ўз ичига олади. Уларни қоралаш ва уқубат миқдори, хилоф қилганчалик миқдорда бўлади.\nЯна сўрашди: Мусулмонлар шаҳарларида «Таблиғ», «Ихвон ал-Муслимийн», «Ҳизбут таҳрир» ва бошқа жамоатларнинг пайдо бўлишининг ҳукми қандай?\nЖавоб: Бу келаётган жамоатларни қабул қилмаслигимиз керак. Чунки, улар бизларни буриб юборишни истайдилар ва бизларни бўлиб ташлайдилар. Натижада буниси «Таблиғчи» ва буниси «Ихвончи» ва буниси унақа… Нима учун бўлиниш керак?! Ахир бу Аллоҳ субҳанаҳу ва таолонинг неъматига куфр келтиришку. Бизлар бир жамоатмиз ва ўз йўлимизни аниқ биламиз. Нима учун бу яхшиликни ёмонликка алмаштиришимиз керак?! Нима учун Аллоҳ субҳанаҳу ва таолонинг бизларга икром қилган бирдамлик, биродарлик ва тўғри йўлни четлаб, бизларни бўлиб ташлайдиган, кучимизни кесиб қўядиган ва ораларимизга адоват уруғини экадиган жамоатларга боғланишимиз керак?! Бу ҳеч ҳам жоиз бўлмаган ишдир!\n(Ушбу сўзлар «Янги манҳажлар ҳақидаги саволларга фойдали жавоблар» номли китобда ёзилган шайх Солиҳ ал-Фавзоннинг жавоблари).\nФазилатли шайх, аллома Солиҳ ал-Луҳайдон ҳафизаҳуллоҳнинг фатволари\nҲафизаҳуллоҳ айтдиларки: «Ихвон» ва «Жамоатут таблиғ» саҳиҳ манҳаж аҳлидан эмаслар. Албатта бу умматнинг салафларида барча жамоатлар ва номланишликларнинг асли йўқдир. Биринчи бўлиб ўзларига исм олган жамоат «Шиъа» жамоати бўлиб, ана шу ном билан номландилар. Аммо «Хаворижлар» эса ўзларини мўминлар деб номлардилар.\n(Ушбу сўзлар Риёздаги «Минҳажус суннат» тасжилотининг «Жамоатлар ҳақида ва уларнинг Ҳарамайн шаҳарларига таъсири ҳақидаги уламоларнинг фатволари» номли кассетадан олинди).\nФазилатли шайх, аллома Абдуллоҳ ибн Ғудаён ҳафизаҳуллоҳ фатволари\nҲафизаҳуллоҳ айтдиларки: «Бу шаҳарлар жамоатлар деган номни билмас эди. Лекин бизларга ташқаридан инсонлар келиб, уларнинг ҳар бири ўз юртларида мавжуд бўлган нарсаларга асос сола бошладилар. Масалан ҳозир бизларда «ал-Ихвон ал-Муслимийн» деб номланадиган ва «Жамоатут таблиғ» деб номланадиган ва бошқа жамоатлар кўпдир. Ҳар бир кимсани бирор жамоат бошқармоқда ва бошқаларни шу жамоатга эргашишларини истайди. Ва бошқа жамоатларга эргашишни ман қилади. Ва ўзининг жамоатини ҳақ устида билиб, бошқаларини залолатда деб ўйлайди. Аслида бу қанчалик ҳақиқат?! Ҳақ мен сизларга зикр қилиб ўтганимдек биттадир. Расулуллоҳ соллаллоҳу алайҳи ва саллам умматларнинг бўлиниб кетганини баён қилдилар. Ва бу уммат ҳам етмиш учга бўлинишини ва улардан биттасидан бошқа ҳаммаси дўзахда эканини ҳам баён қилдилар. Шунда «Ё Расулуллоҳ, ўша қайсиниси?», деб сўраганларида, У киши: «Мен ва саҳобаларим бугун нима устида бўлсак, шуни устида бўлганлари», деб жавоб бердилар. Ҳар бир жамоат ўзларига бир низом қилиб оладилар. Ва ҳар бирининг ўз раиси бўлиб, ҳаммалари ўзларига байъат оладилар. Ва ҳаммалари бош бўлишни хоҳлайдилар ва ҳоказо. Бу билан улар инсонларни бўлиб ташлайдилар. Яъни, бир шаҳар аҳлини турли фирқаларда топасиз. Ҳар бир фирқа билан бошқа фирқа орасида адоват бордир. Шу динданми?! Йўқ, бу диндан эмас. Чунки дин битта, ҳақ битта ва уммат биттадир. Аллоҳ жалла ва аъла: «Энг яхши уммат бўлдингиз», деб айтади. Турли бўлаклар бўлдингиз демади. Йўқ, балки: «Одамлар учун чиқарилган энг яхши уммат бўлдингиз», дейди. Ҳақиқатни оладиган бўлсак, бу жамоатлар бизларга келиб ёмон ҳаракатлар қилдилар. Улар ўз атрофларига хоссатан ёшларни йиғиб оладилар. Ва катта ёшликларни унчалик хоҳламайдилар. Шунинг учун тўлиқсиз ўрта мактабларга, ҳамда тўлиқ ўрта мактабларга ва институтларга борадилар. Ва қизларнинг мактаблари ҳам худди шу кабидир. У ерларда ҳозир «ал-Ихвон ал-Муслимийн» жамоатига ва «Жамоатут таблиғ» жамоатига чақириқлар кетаяпди. Ва ҳатто қизларнинг мактабларида ҳам. Нима учун киши Расулуллоҳ соллаллоҳу алайҳи ва саллам билан бўлмайди …\nФазилатли шайх, аллома Абдулмуҳсин ал-Аббод ҳафизаҳуллоҳ фатволари\nУ кишидан «Жамоатут таблиғ» ва «Ихвон ал-Муслимийн» жамоатлари ҳақида сўралганида ҳафизаҳуллоҳ шундай дедилар:\nАввало ушбу турли хил янги фирқалар янги пайдо қилинган бўлиб, уларнинг туғилишлари ўн тўртинчи асрда бўлди. Ўн тўртинчи асрдан олдин ўликлар оламида эса, улар мавжуд эмасди. Ва ўн тўртинчи асрда туғилди. Аммо тўғри манҳаж ва тўғри йўл эса, унинг туғилиши ва асли Расулул Карим соллаллоҳу алайҳи ва салламнинг юборилишларига бориб тақалади. У ҳам бўлса, Расулуллоҳ соллаллоҳу алайҳи ва саллам ва саҳобалари Набий алайҳиссолату ва саллам юборилган вақтларидан бошлаб нима устида бўлишган бўлса ўша нарсадир. Бас, ким ана шу ҳаққа ва ҳидоятга иқтидо қилса, ўша кимса нажот топади ва саломат бўлади. Ва ким унга тескари бўлса, ўша кимса четга чиқувчидир.\nМаълумки ушбу фирқалар ёки жамоатларда тўғрилик ҳам бор, хатолик ҳам бор. Ва лекин хатолар катта ва буюк бўлиб, улардан огоҳлантириш керак. Ва бу умматнинг салафлари манҳажида бўлган «Аҳлис суннат вал жамоат»га эргашишликка тарғиб қилиш керак. Чунки бу жамоат наздидаги таъвил-изоҳлаш Аллоҳ ва Унинг Расули алайҳиссолату ва салламдан келган сўз бўлиб, фалончи-пистончидан келган сўз эмас. Ва ўн тўртинчи ҳижрий асрда пайдо қилинган манҳаж ва йўлларга асосланган эмас. Ушбу жамоатлар эса, ёки ишора қилинган бу икки жамоат ўн тўртинчи асрда ана шундай манҳаж ва маълум йўналишда туғилиб вужудга келди. У ҳам бўлса, суяниладиган нарсалари Китоб ва Суннат эмас, балки ушбу манҳажларни пайдо қилганлар нима устида бўлган бўлсалар ўша нарсалардир. Яъни, рай, фикр ва ўйлаб топилган манҳаж бўлиб, ўз ҳаётларини ва манҳажларини шуни устига қурадилар. Бу нарсани уларда равшанлаштирадиган нарсалардан бири «ал-Вало вал Баро» – «Дўст тутиш ва душман тутиш» масаласи бўлиб, у ҳам бўлса уларга қўшилиш ва бирга бўлиш устига қурилгандир. Масалан «Ихвон» жамоатини олайлик, ким уларга қўшилса, у биродарлари бўлиб, уни дўст тутадилар. Ва ким уларга қўшилмаса, у ҳолда унинг хилофида бўладилар. Аммо агар уларга Аллоҳнинг энг ёмон махлуқларидан бири бўлган «Рофизий» қўшилса ҳам, у уларга ака-укалари ва дўстлари бўлиб қолади. Чунки, дуч келган кимсани йиғиш уларнинг манҳажларидир. Ҳатто саҳобаларни ёмон кўрадиган ва улар томонидан келган ҳақни қабул қилмайдиган «Рофизий» уларнинг жамоатларига кирса, у уларнинг дўстларидан ва бирлари бўлиб қолади. Ва уларга тегишли нарса унга ҳам тегишли бўлади ва худди шунингдек, уларнинг зарарига бўлган нарса унинг ҳам зарарига бўлади.\nДиний ишлар вазири, фазилатли шайх, аллома Солиҳ ибн Абдулазиз Оли Шайх ҳафизаҳуллоҳнинг сўзлари\nҲафизаҳуллоҳ шундай дедилар: «Ал-Ихвон ал-Муслимийн» жамоатига келсак, уларнинг даъватларини энг зоҳир қиладиган жойи шундаки, уларда жамланиш, сир сақлаш, ўзгарувчанлик ва ўзларига фойда беради деб ўйлаган кимсаларига яқинлашиш, ишларининг ҳақиқатини ошкор қилмаслик бордир. Яъни, бир жиҳатдан улар баъзи турларида «Ботиния»дирлар. Ўз ишларининг ҳақиқатини махфий сақлайдилар. Улардан баъзилари уламо ва шайхлар билан узоқ вақт алоқа қилиб юриши мумкин, лекин улар унинг ҳақиқатда кимлигини билмайдилар. Чунки, у баъзи сўзларни зоҳир қилиб, баъзиларини эса яширади. Ўзидаги бор гапни айтмайди. Энди уларнинг жамоатларини ва усулларини зоҳир қиладиган ерлари ҳақида гапирсак, улар ўз эргашувчиларининг ақлларини буларнинг манҳажларига хилоф бўлганларнинг сўзларини эшитишдан қулфлаб қўядилар. Бу қулфлаб қўйишнинг бир қанча турли хил йўллари бўлиб, улардан бири бошқаларни сўзларини эшитмасликлари учун эрталабдан кечгача йигитларни машғул қилиб қўядилар. Яна бир йўли, уларни танқид қилаётганлардан огоҳлантирадилар. Бордию инсонлардан уларнинг манҳажларини ва йўлларини биладиган бирон кимса, уларни танқид қилиб, йигитларни жирканч гуруҳбозликка аралашишдан огоҳлантираётганини кўрсалар, дарҳол турли хил йўллар билан бу кишидан огоҳлантирадилар. Гоҳида, унга туҳматлар қиладилар. Гоҳида, у ҳақида ёлғон гапирадилар. Гоҳида, у ундан узоқ бўлган ишларни гапириб уни қоралайдилар. Ва шу гапларни гапираётганда уни ёлғонлигини билиб турадилар. Гоҳида, унинг бирор камчилигини топиб олиб, у билан уни уялтириш учун ва инсонларни ҳақ ва ҳидоятдан узоқлаштириш учун уни катталаштирадилар. Улар бу ишларида мушрикларга ўхшайдилар. Яъни, уларнинг хислатларидан бир хислатида ўхшайдилар. У ҳам бўлса, улар кўпчилик тўпланадиган ерларда, Расулуллоҳ соллаллоҳу алайҳи ва салламга қаршилик қилиш учун ва инсонларни У кишига эргашиб кетишликларидан тўсиш учун бу диндан қайтган киши, бу фалондақа, бу пистондақа деган гапларни жар солиб гапирардилар. Яна «Ихвонлар»ни бошқалардан ажратиб турадиган ерларидан бири, улар Суннатни ва унинг аҳлини ҳурмат қилмайдилар, гарчи буни зоҳир қилмасаларда. Ҳақиқатда эса, улар Суннатни яхши кўрмайдилар ва Унинг аҳлига чақирмайдилар. Биз буни тажрибада уларга боғлиқ бўлган кимсаларда ёки улар билан аралашиб юрган кимсаларда кўрдик. Бордию бирор кимса Суннат китобларини ўқишни бошласа, айтайлик «Саҳиҳ ал-Бухорий»ни, ёки баъзи шайхлар олдига баъзи китобларни ўқиш учун борганини кўрсалар, уни огоҳлантирадилар. Ва: «Бу сенга фойда бермайди». ««Саҳиҳи ал-Бухорий» сенга нима фойда келтиради? Бу ҳадислардан қандай фойда оласан? Бу уламоларга қара, уларнинг ҳолати қандай? Улар мусулмонларга нима фойда қилдилар? Мусулмонлар фалон-пистон ҳолатдалар», деб айтадилар. Яъни, улар ўз ораларида Суннат дарслари бўлишлигига ва Унинг аҳлига муҳаббат бўлишлигига ва унданда муҳимроғи, аслларнинг асли бўлган ақида дарслари бўлишлигига иқрор бўлмайдилар. Уларнинг кўринишларидан яна бири, улар салтанатга интиладилар. Ва бу ўз бошлиқларидан бирортасини кўтарилиши учун танлаб олишликлари билан бўлади. Гоҳида, ўша бошлиқ таълим соҳасида бўлади. Гоҳида эса, қонуншунослик соҳасида бўлади. Яъни, улар ўзларини шу нарсага бериб, баъзиларига шу йўл билан, ёки бошқаси билан салтанатга етиб бориши учун ёрдам беришади. У эса бу ишдан бехабар бўлиши мумкин. Яъни, улар жузъий бошлиқликка ҳаракат қиладилар. Бу билан улар ўша ердан таъсир қиладилар. Кўтарилган кимса у ерда ҳам гуруҳланишни ҳосил қилади. Яъни, ўзларининг жамоатларидаги кимсани яқинлаштириб, уларнинг жамоатларидан бўлмаган кимсани эса узоқлаштирадилар. «Фалончини узоқлаштириш керак. Унга бунинг имкониятини бермаслик керак. Унга дарс беришига имкон қилмаслик керак. У бу ишда бўлмаслиги керак», деб айтадилар. Нима учун? Аллоҳга қасамки, унга баъзи мулоҳазалар бор! У қандай мулоҳазалар? «У яхши йигитмас. У бизлардан эмас», ва шунга ўхшаш гапларни айтадилар. Яъни, улар наздида яхши кўришлик ва ёмон кўришлик ҳизб ёки жамоат учун бўлиб қолган. Бу эса, худди Хорис ал-Ашъарий ҳадисида зикри келган нарсага ўхшайди. Набий соллаллоҳу алайҳи ва саллам: «Ким жоҳилият даъвосини қилса, у жаҳаннамда жамланади», дедилар. Шунда: «Намоз ўқиса ҳам, рўза тутса ҳамми?», деди. Шунда: «Намоз ўқиса ҳам, рўза тутса ҳам. Аллоҳнинг чақириғи билан чақиринглар! Роббингиз сизларни мусулмонлар, мўминлар, Аллоҳнинг бандалари деб номлади», дедилар. Бу ҳадис саҳиҳдир. Ва худди шунингдек, машҳур ҳадисда бир киши «Муҳожирлар», деб керилиб бақирганида, бошқаси эса «Ансорлар», деб керилиб бақирганида, алайҳис солату ва саллам шундай дедилар: «Мен ораларингизда бўла туриб, жоҳилият даъвосини қилаяпсизларми?!». Ва ҳоланки бу икки исм «Муҳожир» ва «Ансор» шаръий исмлар эди. Лекин дўст тутишлик ва душман тутишлик, ҳамда ёрдам беришлик ушбу исмлар устида бўлишлиги билан, шу заҳотиёқ исломийлигидан чиқиб жоҳилият даъвосига айланди. Яна уларда бошқа жоҳилият ишларидан кўп бўлиб, «Аҳли суннат вал жамоат»нинг йўлини тутишлари учун ва салафи-солиҳлар манҳажи билан ҳидоятлансинлар учун йигитларни чиройли йўллар билан бундан огоҳ қилиш керак. Худди Аллоҳ жалла ва аъла қуйидаги сўзида буюрганидек: «(Эй Муҳаммад соллаллоҳу алайҳи ва саллам), Парвардигорингизнинг Йўлига – Динига донолик – ҳикмат ва чиройли панд-насиҳат билан даъват қилинг! Улар (сиз билан талашиб-тортишадиган кимсалар) билан энг гўзал йўлда мужодала-мунозара қилинг!» (Наҳл: 125). Яна уларнинг кўринишларидан бири, балки уларни бошқалардан ажратиб турадиган ери шундаки, уларнинг асосий ғоялари давлат тепасига ўтиришдир. Ва бу эса «Ихвонлар»нинг манҳаж ва даъватларида кўриниб турган нарсадир. Ҳа, уларнинг даъватларидан бўлган ғоялари давлатга эришиш бўлиб, аммо инсонларни Аллоҳ жалла ва аъланинг азобидан қутқарадиган ва ушбу ҳидоят туфайли уларга раҳмат тушадиган, ҳамда қабр азобидан, дўзах азобидан қутултириб, уларни жаннатга олиб кирадиган нарсаларга унчалик эътиборлари йўқдир. Шунинг учун ҳам улар «Ҳокимлар ҳақида гапириш инсонларни тўплайди ва инсонларнинг хатолари ва гуноҳларини гапириш уларни бўлиб ташлайди. Шундоқ экан, қалбларни жамлайдиган нарсага киришинглар», деб айтадилар. Шак-шубҳа йўқки, бу аслидан хатодир ва фасод ниятдир. Чунки Набий соллаллоҳу алайҳи ва саллам қабрда уч нарса ҳақида сўралишини баён қилдилар. Банда Роббиси, дини ва Пайғамбари соллаллоҳу алайҳи ва саллам ҳақида сўралади. Қизиғи шундаки, улар билан узоқ вақтдан бери бирга бўлган кимсалар, улар қабрга кирганларида уларни нима қутқаришини билмайдилар. Унга бу ҳақида насиҳат қилинганми?! Унга ўзи яхшилик исталганми?! Йўқ, улар фақат ғояларга эришиш учун фойдаланилган кимсалар холос. Агар улар мусулмонларни ҳақиқатан ҳам яхши кўрганларида эди, уларни Аллоҳнинг азобидан қутқарадиган нарсаларга насиҳат қилишга куч сарфлаган бўлардилар. Уларга Тавхидни ўргатган бўлардилар. Чунки, киши аввало шу ҳақида жавобгар бўлади …\n/ Кутубхона / Адашган тоифалар / Уламолар «Ихвон ал-Муслимийн» жамоати ҳақида\n1 та мулоҳаза\nabu talha → 25.05.2013 йил\nAssalamu alaykum. Meni sovolim quyidagicha— mazhab haqida hadislar bormi? oldindan rahmat.\n• Бидъат аҳлидан огоҳлантириш\n• Аллоҳнинг руҳи борми?\n• Қазо рўзани кейинги Рамазонга қадар кечиктириш ҳукми\n• Уч Асос\n• Суннат асосида вафот этган кишининг фазли\n• Наврўз байрами ҳукми\n• Талоқ қилинган хотин қандай қайтарилади?\n• Мусулмон ҳаётидаги тавҳиднинг ўрни\n• Масолиҳул-мурсала ҳақида\n• ИШИД – Исломий Давлат деб аталиши ярашмайди\n• Одамга эгилиб ҳурмат изҳор қилиш\n• Аёл кишининг қадами авратми?\n• Шаъбон ойида рўза тутиш ҳукми\n• Даъватда қаттиқлик\n• Жаннат ва дўзах аҳли қайси тилда сўзлашадилар?\n• Яраланган мусулмонлар суратини тарқатиш


ЯНГИОБОДЛИК ҲАШАРЧИЛАР ХИРМОНИ » Жиззах ҳақиқати газетаси расмий сайти\nЖиззах ҳақиқати газетаси » Сиёсат » ЯНГИОБОДЛИК ҲАШАРЧИЛАР ХИРМОНИ\nКуз ҳавоси тез-тез ўзгариб турибди. Ўтган кунлари ёғиб ўтган қор ва ёмғир терим суръатига сезиларли таъсир кўрсатди. Деҳқонларимиз энди ҳушёр тортмоғи, йиғим-теримни авж олдириши керак. Ҳар дақиқа ғанимат. Далаларда ҳосил мўл. Уларни очиқ кунларда нест-нобуд қилмай йиғиштириб олсак, ҳадемай вилоятимиз хирмони ҳам тикланади.


Юртбошимиз Самарқандга ташриф буюрди\nЎзбекистон Республикаси Президенти Шавкат Мирзиёев вилоятгаташрифини Биринчи Президентимиз Ислом Каримов қабрини зиёрат қилишдан бошлади. Зиёрат чоғида Қуръон тиловат қилиниб, Ўзбекистон мусулмонлари идораси раиси, муфтий Усмонхон Алимов ҳазратлари марҳум Биринчи Президентимизнинг охиратлари обод бўлишини сўраб дуо қилдилар. Кейин Давлатимиз раҳбари Ислом Каримов дафн этилган ҳудудда барпо этилаётган ёдгорлик мажмуасида бораётган ишлар билан танишиб, лойиҳани янада такомиллаштириш, зиёратчилар учун қулайликларни ошириш бўйича тавсиялар берди.\nСўнгра Президентимиз диний уламолар билан биргаликда Имом Бухорий ҳазратларининг қабрларини зиёрат қилиб, Имом ал-Бухорий номидаги халқаро тадқиқот маркази лойиҳаси билан яқиндан танишди.\nУчрашув чоғида Юртбошимиз буюк бобокалонимиз қолдириб кетган бой илмий-маънавий меросни пухта ўрганиш, уни авлодларга мукаммал тарзда етказиш мақсадида ташкил этилаётган тадқиқот маркази Ватанимиз уламолари зиммасига юксак масъулият юклаши, улуғ аждодимизнинг муносиб ворисларини тарбиялашда тинимсиз меҳнат қилишлари, мазкур жараёнга янгича, замонавий услубда ёндашиш талаб этилишини айтиб ўтдилар.\nМузей, кутубхона, илмий мажмуани ўз ичига олувчи Марказ юртимизда динимиз софлигини сақлаш, халқимиз маънавиятини юксалтириш, бой тарихимизни дунёга янада кўпроқ танитишга хизмат қиладиган муқаддас маскан бўлиб қолиши таъкидланди.\n– Муҳаддислар пешвоси бўлган буюк мутафаккир бобомиз Имом Бухорий мангу қўним топган ушбу масканда ўзига хос маънавий-руҳий муҳит мавжуд, –деди давлатимиз раҳбари. – Мажмуага зиёратга келган одам бу марказга ҳам кириб, маънавий озиқ олсин, боболаримиз ҳикматларидан ўрганиб кетсин. Шунда уларнинг калбида улуғ аждодларимиз билан фахрланиш туйғуси ривож топади, айни пайтда шундай буюк зотларнинг авлоди масъулиятини ҳис этади.\nЯнги марказда буюк муҳаддислар Имом Бухорий, Имом Термизий; улуғ фақиҳлар Бурҳониддин Марғиноний, Абуллайс Самарқандий; калом илмининг буюк мутафаккирлари Абу Мансур Ал-Мотуридий, Абул Муин Насафий каби аждодларимизнинг бебаҳо меросини алоҳида-алоҳида ўрганиш ва илмнинг ушбу соҳалари бўйича мукаммал билимга эга бўлган етук мутахассислар тайёрлашни йўлга қўйиш кўзда тутилаётгани айтилди.\nШавкат Мирзиёев олимлар ва уламолар билан суҳбатда ушбу марказда тадқиқотчиларга Қуръони карим оятларини қироат билан ўқиш, тўғри талаффуз этиш, араб имлосида ёзиш – каллиграфия бўйича мамлакатимиз етакчи олимлари дарсларини йўлга қўйиш, хорижлик тадқиқотчилар учун малака оширишни таъсис этиш ҳақида сўзлади.\nПрезидентимиз Бухородаги Мир Араб мадрасасининг ҳам қадимги мавқеини тиклаш зарурлигини кўрсатиб ўтди. Мадраса биносини таъмирлаш ва замонавий технологиялар билан жиҳозлаш бўйича топшириқлар берди. Шунингдек, юртбошимиз пойтахтдаги Ҳазрати Имом мажмуаси ҳудудида Ислом тараққиёт марказини ташкил этиш кўзда тутилаётганини ҳам айтиб ўтди.\nИмом Бухорий мажмуаси атрофидаги савдо ва маиший хизмат кўрсатиш шохобчаларини реконструкция қилиш зиёратчилар учун қўшимча қулайлик яратиб, ҳудуд инфратузилмасини янада ривожлантиришда муҳим аҳамият касб этишига эътибор қаратилди.\nПрезидентимиз Махдуми Аъзам зиёратгоҳидан Имом Бухорий мажмуасигача бўлган йўл бўйида икки қаватли замонавий уйлар ва ижтимоий объектлар қуриш, ҳудудни ободонлаштириш бўйича мутасадди раҳбарларга топшириқлар берди.\nИмом ал-Бухорий номидаги халқаро тадқиқот маркази юртимизда ислом дини ривожи йўлида олиб борилаётган ислоҳотларнинг гултожи бўлмоқда.\nидорасининг Самарқанд вилояти вакиллиги\nКиритилган вақти: 14/04/2017 00:00; Кўрилганлиги: 1908\nМатериал манзили: https://www.sammuslim.uz/press/news/yurtboshimiz-samarqandga-tashrif-buyurdi\nЧоп этилган вақт: 29/06/2022 17:46